Pertanian bestari mampu tangani perubahan iklim

KUALA LUMPUR, 7 November- Malaysia yakin pertanian pintar-iklim mampu menyumbang kepada kemajuan transformasi sistem pertanian bagi memastikan keselamatan makanan dalam iklim yang berubah-ubah.Timbalan Menteri Pertanian dan Industri Makanan Datuk Seri Ahmad Hamzah berkata anjakan menyeluruh ke arah pemodenan diperlukan dan pertanian pintar atau pertanian jitu sememangnya jalan ke hadapan dalam menangani perubahan iklim.Bagaimanapun, beliau berkata Malaysia mengakui bahawa menangani perubahan iklim dan keselamatan makanan tidak boleh dilakukan secara individu.“Ia adalah kebimbangan global dan memerlukan usaha global yang dirancang oleh pelbagai kerajaan, organisasi antarabangsa, NGO, penyelidik, ahli akademik, sektor swasta, masyarakat tempatan dan individu.“Dengan itu, Malaysia berharap untuk meneruskan kerjasama serantau dan perkongsian pintar penggubal dasar, saintis, sektor swasta, serta komuniti petani untuk melaksanakan penumpuan kemajuan teknologi, keputusan penggubalan dasar dan pengalaman perniagaan,” katanya.Ahmad berkata demikian dalam ucaptama pada pembukaan Persidangan dan Pameran Cocotech Antarabangsa ke-50 (COCOTECH 2022) selama empat hari di Pusat Konvensyen Kuala Lumpur, di sini hari ini.“Akibat perubahan iklim terhadap pertanian termasuk industri kelapa amat merugikan, dengan Malaysia mencatatkan kerugian lebih RM90 juta (AS$19 juta) dalam industri agromakanan tahun lepas akibat banjir yang menjejaskan 7,460 petani,” katanya.Kelapa adalah tanaman perindustrian keempat terpenting di Malaysia selepas kelapa sawit, beras dan getah dengan jumlah keluasan tanaman 84,942 hektar dan pengeluaran tahunan sebanyak 560,984 tan membabitkan 66,000 petani.Seperti negara pengeluar kelapa lain, kebanyakan tanaman kelapa di Malaysia diusahakan secara tradisional oleh petani kecil yang terdedah kepada faktor luaran yang memberi kesan kepada pertanian.“Impak buruk perubahan iklim adalah satu daripada lima cabaran utama yang dikenal pasti dalam sektor agromakanan Malaysia dan disebabkan ini, kerajaan telah membangunkan hala tuju dasar untuk menangani cabaran tersebut iaitu, Dasar Agromakanan Negara 2021-2030 (NAP 2.0) dan Pelan Tindakan Dasar Keselamatan Makanan Negara 2021-2025,” katanya.

Timbalan Menteri Pertanian dan Industri Makanan, Datuk Seri Ahmad Hamzah FOTO FB MafiMalaysia

Kedua-dua dasar tersebut menggariskan tiga strategi - menggalakkan penggunaan teknologi dan automasi termasuk pendekatan pertanian pintar-iklim, mengukuhkan data tentang keselamatan makanan dan mempergiat penyelidikan, pembangunan, pengkomersialan dan inovasi amalan pertanian alternatif yang berpotensi untuk pengeluaran makanan.Bertemakan ‘Strategi Penyesuaian dan Mitigasi Perubahan Iklim Untuk Industri Kelapa Berdaya Tahan dan Mampan, COCOTECH 2022 disertai kira-kira 400 peserta daripada Komuniti Kelapa Antarabangsa (ICC) dan bukan ahli ICC mempamerkan 40 gerai pameran kepada orang ramai. -BERNAMA


IHPRP suku tahun ketiga 2022 meningkat 3.0 peratus - DOSM

KUALA LUMPUR, 7 November - Indeks Harga Pengeluar Perkhidmatan (IHPRP) bagi suku tahun ketiga 2022 meningkat 3.0 peratus kepada 113.8 berbanding 110.5 pada suku yang sama tahun sebelumnya. Jabatan Perangkaan Malaysia (DOSM) melalui kenyataan berkata peningkatan ini didorong terutamanya oleh indeks Kesenian, Hiburan dan Rekreasi, Penginapan dan Aktiviti Perkhidmatan Makanan dan Minuman, Pengangkutan dan Pendidikan. Menurut DOSM, subsektor Profesional dan Kesihatan masing-masing meningkat sebanyak 0.4 peratus dan diikuti aktiviti hartanah 0.3 peratus.Bagaimanapun, indeks Maklumat & Komunikasi kekal tidak berubah.

Bagi perbandingan suku tahun ke suku tahun, IHPRP meningkat kepada 1.7 peratus.Peningkatan ini disumbangkan oleh subsektor Kesenian, Hiburan & Rekreasi, Pengangkutan, Penginapan dan Aktiviti Perkhidmatan Makanan & Minuman dan Pendidikan.Manakala indeks bagi subsektor Profesional dan Kesihatan masing-masing mencatatkan sedikit peningkatan sebanyak 0.1 peratus.Tiada perubahan dicatatkan bagi indeks subsektor Aktiviti Hartanah dan Maklumat serta Komunikasi.


Maybank Investment Bank Berhad jangka kenaikan 25 mata asas OPR tahun depan

KUALA LUMPUR, 7 November - Maybank Investment Bank Berhad menjangkakan kenaikan 25 mata asas bagi OPR pada mesyuarat pertama Jawatankuasa Dasar Monetari Bank Negara Malaysia (BNM) tahun depan.Firma penyelidikan itu menjelaskan BNM mengekalkan prospek terhadap ekonomi global yang lebih mencabar pada tahun 2023 selain risiko daripada tekanan inflasi berterusan, ketidaktentuan ekonomi China dan kesan ketegangan geopolitik.Bagaimana pun, ekonomi domestik berada dalam persekitaran lebih positif dengan prospek akan datang dipacu permintaan dalam negeri, pasaran buruh dan pendapatan yang bertambah baik.

Permintaan luar yang lebih perlahan serta ketidaktentuan pasaran kewangan dan pertukaran asing dijangka tidak menjejaskan pertumbuhan Malaysia.Mengulas pelarasan OPR terkini BNM yang dibuat dalam suasana Pilihan Raya Umum ke-15 (PRU15), jelas firma berkenaan ia mencerminkan kedudukan bank pusat yang bebas dan tidak dipengaruhi dalam sebarang keputusan dasar monetarinya.Bagi sepanjang tahun ini, BNM telah menaikkan kadar OPR sebanyak 100 mata asas kepada 2.75 peratus pada mesyuarat MPC minggu lalu.


Ringgit dibuka tinggi sedikit berbanding berbanding dolar AS

KUALA LUMPUR, 7 November- Nilai ringgit dibuka lebih tinggi berbanding dolar AS selepas Amerika Syarikat (AS) mengumumkan kadar pengangguran yang lebih tinggi serta inflasi gaji yang agak rendah pada Jumaat lepas.Sentimen untuk mata wang tempatan turut dilonjakkan lagi oleh petunjuk kenaikan kadar faedah yang lebih kecil pada mesyuarat dasar Rizab Persekutuan (Fed) AS, kata seorang penganalisis.Pada 9:00 pagi, mata wang tempatan menambah nilai sedikit kepada 4.7430/7460 berbanding dolar AS daripada penutupan Jumaat pada 4.7460/7495.Ketua Ekonomi Bank Islam Malaysia Bhd Firdaos Rosli berkata walaupun laporan pekerjaan AS baru-baru ini menunjukkan keadaan pasaran buruh yang semakin lemah berikutan peningkatan kadar pengangguran, pengambilan pekerja masih kukuh, mencatatkan 261,000 berbanding anggaran 200,000 pada bulan Oktober.Ini sekali gus menunjukkan ekonomi AS kekal berdaya tahan."Walaupun Rizab Persekutuan membayangkan kenaikan kadar yang lebih kecil pada masa hadapan, keputusan sedemikian lambat laun akan didorong oleh hasil data.“Mata wang tempatan mungkin menjadi kurang menggalakkan sekiranya terdapat sebarang keputusan yang tidak dijangka dalam indeks harga pengguna (CPI) AS Oktober yang akan datang, serta keputusan pilihan raya separuh penggal negara pada 8 November,” katanya kepada Bernama.Menurut Firdaos, ringgit boleh terus tertekan berbanding dolar AS di tengah-tengah perbezaan kadar dan ketidaktentuan menjelang pilihan raya umum ke-15 (PRU15).Bagaimanapun, mata wang tempatan mengukuh berbanding mata wang utama lain, iaitu pound Britain (3.1 peratus), dolar Australia AUD (satu peratus) dan euro (1.5 peratus) pada minggu lalu.Kedua-dua halangan luaran dan faktor domestik, terutamanya dari segi politik, akan mempengaruhi trajektori ringgit, tambahnya.Malaysia kini dalam suasana pilihan raya umum, dengan pengundi akan mengundi pada 19 November.“Kami percaya pertumbuhan ekonomi suku ketiga (S3) 2022 yang lebih baik daripada jangkaan boleh memberi sokongan kepada unjuran ringgit pada minggu ini. Justeru, kami mengunjurkan julat mingguan dagangan ringgit antara RM4.74 dan RM4.75," kata Firdaos.Sementara itu, ringgit diniagakan rendah berbanding sekumpulan mata wang utama.Mata wang tempatan menyusut nilai berbanding dolar Singapura kepada 3.3688/3715 daripada 3.3517/3546 pada penutup Jumaat dan turun berbanding yen Jepun kepada 3.2263/2286 daripada 3.2111/2137 sebelum ini.Ringgit terus lemah berbanding pound Britain menjadi 5.3719/3753 daripada 5.3231/3270 dan merosot berbanding euro kepada 4.7103/7133 daripada 4.6383/6417 pada penutup Jumaat.-BERNAMA


Bursa Malaysia dibuka tinggi, dipacu saham tenaga

KUALA LUMPUR, 7 November- Minat belian dalam saham tenaga serta prestasi semalaman Wall Street yang menggalakkan Jumaat minggu lepas, mendorong Bursa Malaysia memulakan dagangan pagi ini lebih tinggi, kata seorang peniaga.Pada 9.05 pagi, indeks penanda aras FTSE Bursa Malaysia KLCI (FBM KLCI) meningkat 1.29 mata untuk mencatatkan paras 1,439.57 daripada penutupan Jumaat pada 1,438.28.Pada pembukaan dagangan, indeks utama naik 2.90 mata kepada 1,441.18.Pergerakan harga di pasaran secara keseluruhan menyaksikan kaunter untung mengatasi kaunter rugi 179 berbalas 104, manakala 225 kaunter tidak berubah, 1,817 tidak diniagakan dan 18 yang lain digantung.Jumlah dagangan adalah sebanyak 128.47 juta unit bernilai RM44.16 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, Wall Street mempamerkan pergerakan rancak Jumaat lepas sementara peniaga masih berbelah bahagi mengenai keadaan ekonomi dan inflasi di Amerika Syarikat."Purata Perindustrian Dow Jones memperoleh 402 mata manakala Nasdaq menambah 132 mata apabila hasil 10 tahun AS meningkat sedikit pada 4.16 peratus," katanya kepada Bernama.Di pasaran domestik, beliau mengunjurkan minat belian mungkin kembali pada saham teknologi dan perbankan."Oleh itu, indeks FBM KLCI dijangka menguji semula paras 1,450 hari ini," katanya.Sementara itu, minyak mentah Brent menunjukkan prestasi yang lebih kukuh menyaksikanya ditutup pada paras US$99 setong dengan jangkaan China akan melonggarkan beberapa peraturan COVID-19 dan ini menjadikan stok tenaga tumpuan para pelabur.Dalam kalangan saham wajaran tinggi Bursa Malaysia, Maybank naik tiga sen kepada RM8.48, Public Bank menambah dua sen kepada RM4.38, Petronas Chemicals menokok empat sen menjadi RM8.55, CIMB lebih tinggi satu sen kepada RM5.38, manakala IHH Healthcare susut tiga sen kepada RM6.01.Bagi saham aktif, TWL Holdings dan Citaglobal tidak berubah, masing-masing pada 3.5 sen dan 30.5 sen, Advance Synergy dan Solution Group masing-masing naik satu sen menjadi 7.5 sen dan 36 sen, dan Hua Yang meningkat setengah sen kepada 19 sen.Di papan indeks, Indeks FBM Emas meningkat 11.70 mata kepada 10,229.19, FBM 70 mengembang 19.13 mata kepada 12,161.26, Indeks FBMT 100 menokok 10.51 mata menjadi 9,959.43 dan FBM ACE lebih kukuh 6.05 mata kepada 4,925.23.Bagaimanapun, Indeks FBM Emas Syariah susut 4.68 mata kepada 10,322.41.Mengikut sektor, Indeks Perkhidmatan Kewangan menokok 67.35 mata kepada 16,160.04, Indeks Tenaga peroleh 9.85 mata pada 735.13, Indeks Produk dan Perkhidmatan Perindustrian meraih 0.46 mata kepada 174.24, manakala Indeks Perladangan susut 23.77 mata kepada 6,797.25.- BERNAMA


Shariah RFP bakal diperluas ke luar negara

(Pengerusi Jawatankuasa Pembangunan Antarabangsa MFPC, Anuar Shuib ketikaditemu bual Berita RTM selepas Majlis Graduasi MFPC di Kuala Lumpur)

KUALA LUMPUR, 6 November - Modul Shariah Perancang Kewangan Berdaftar (Shariah RFP) akan diperluaskan ke luar negara pada masa hadapan memandangkan modul tersebut berjaya menarik minat beberapa buah negara.Pengerusi Jawatankuasa Pembangunan Antarabangsa Majlis Perancangan Kewangan Malaysia (MFPC), Anuar Shuib berkata buat masa ini pihaknya telah membawa modul tersebut ke benua Afrika."Sekarang kita dh bawa ia (Shariah RFP) ke Afrika Timur iaitu empat negara Afrika yang berpusat di sekeliling Djibouti, Ethiopia dan sebagainya, selain daripada itu juga kita sedang bekerjasama untuk melakukan kerjasama dengan Qatar, Insya-Allah pada 17 haribulan ini saya akan berada di Riyadh, Arab Saudi untuk kita bawa produk Shariah RFP ini ke persada antarabangsa," kata beliau ketika ditemu bual Berita RTM selepas Majlis Graduasi MFPC, di sini pada Sabtu.

Pengisytiharan Majlis Graduasi tersebut disempurnakan Penolong Gabenor Negara, Dr Norhana Endut.Pada majlis tersebut, seramai 2,400 individu diiktiraf sebagai penasihat kewangan berlesen setelah lulus kesemua modul Perancang Kewangan Berdaftar (RFP) dan Syariah RFP oleh MFPC.Menurut Anuar, peranan penasihat kewangan penting bagi meningkatkan literasi kewangan di kalangan rakyat Malaysia dalam menghadapi cabaran ekonomi masa kini.


Dagangan Bursa Malaysia dijangka tidak banyak berubah, ringgit dijangka menyusut

KUALA LUMPUR, 6 November - Dagangan di Bursa Malaysia dijangka tidak banyak berubah minggu hadapan dengan penanda aras FBM KLCI diramal berlegar di antara 1,430 mata dan 1,460 mata.Menurut Naib Presiden Penyelidikan Ekuiti, Rakuten Trade Sdn Bhd, Thong Pak Leng, pelabur menunggu data rasmi sektor pekerjaan Amerika Syarikat selain perkembangan dasar sifar COVID-19 di China.Berdasarkan faktor-faktor tersebut, sentimen pelabur diunjur lebih positif disokong keadaan ekonomi negara yang bertambah baik.Pada penutup semalam, FBM KLCI meningkat 17.90 mata kepada paras tertinggi harian 1,438.28 mata.

Sementara itu, ringgit dijangka menyusut berbanding dolar Amerika Syarikat (AS)minggu hadapan didorong faktor luaran dan domestik.Pengarah Urusan SPI Asset Management, Stephen Innes berkata, ringgit diunjur berlegar pada paras 4.74-4.76, bergantung kepada momentum dolar.Pasaran juga akan menunggu data Indeks Harga Pengguna Amerika yang bakal diumumkan minggu hadapan dengan harapan kadar inflasi negara tersebut berkurangan.Ini membolehkan kadar Rizab Persekutuan Amerika Syarikat berada pada paras lebih rendah seterusnya menguntungkan ringgit.


Kurang pemangkin pasaran, ringgit ditutup rendah berbanding dolar AS

KUALA LUMPUR, 4 November - Ringgit susut berbanding dolar Amerika Syarikat (AS) pada akhir urus niaga Jumaat berikutan kekurangan pemangkin pasaran yang dijejaskan lagi oleh ketidaktentuan pasaran, kata peniaga.Pada 6 petang, ringgit turun 35 mata asas ke paras 4.7460/7495 berbanding dolar AS daripada 4.7425/7460 pada akhir dagangan semalam.Pengarah Pengurusan SPI Asset Management Stephen Innes berkata dolar AS terus mengukuhkan kedudukannya sebagai aset selamat selepas Rizab Persekutuan AS (Fed) memaparkan pendirian untuk meneruskan kenaikan kadar faedah di masa depan.“Sebagaimana yang dijangkakan semalam, Bank Negara Malaysia (BNM) hanya bertindak menaikkan 25 mata asas kadar dasar semalaman (OPR) berbanding Fed yang menambah 75 mata asas.“Oleh itu, dari sudut dasar monetari, dolar AS masih kekal sebagai peneraju. BNM pula sebaliknya mengehadkan pendirian untuk cenderung terhadap kenaikan kadar faedah secara ketara dengan hanya menaikkan 25 mata asas kerana bimbangkan kemungkinan memburukkan lagi keadaan kemelesetan,” katanya kepada Bernama.

Innes berkata, faktor utama lain yang mempengaruhi pergerakan ringgit adalah risiko politik menjelang Pilihan Raya Umum ke-15 yang menyebabkan pelabur lebih berperanan sebagai pemerhati berbanding pembeli ringgit, sekali gus menjejaskan permintaan ke atas mata wang itu.Dalam pada itu, ringgit diniagakan kebanyakannya rendah berbanding kelompok mata wang utama lain.Ringgit susut berbanding euro kepada 4.6383/6417 daripada 4.6258/6292, rendah berbanding dolar Singapura kepada 3.3517/3546 daripada 3.3353/3383 serta turun berbanding yen Jepun kepada 3.2111/2137 daripada 3.1992/2018, semalam.Unit tempatan itu bagaimanapun mengukuh berbanding pound Britain kepada 5.3231/3270 daripada 5.3372/3411, sebelum ini.- BERNAMA


Kenaikan OPR imbangi risiko inflasi

KUALA LUMPUR, 4 November- Kenaikan kadar dasar semalaman (OPR) bertujuan mengimbangi risiko inflasi dalam persekitaran ekonomi yang terus berkembang.Tindakan proaktif Bank Negara Malaysia itu turut mengambil kira faktor luaran termasuk langkah berterusan Rizab Persekutuan (FED) Amerika Syarikat menaikkan kadar faedah secara agresif dalam usaha menangani inflasi.

Penganalisis ekonomi, Profesor Madya Dr. Ahmed Razman Abdul Latiff berpandangan, situasi itu memberi kesan kepada nilai ringgit yang melemah susulan minat pelabur yang tertumpu kepada Dolar Amerika."Kenaikan kadar OPR yang dilakukan adalah untuk menarik kembali permintaan terhadap ringgit, pada masa yang sama kita melihat juga tindakan ini adalah tindakan proaktif bertujuan mengekang kenaikan kadar inflasi yang dijangka berterusan sehingga tahun hadapan. Ini disebabkan situasi ekonomi global yang dijangka menjadi perlahan tahun hadapan akibat ketidakstabilan geopolitik dunia, kata beliau.

(Prof. Madya Dr. Ahmed Razman Abdul Latiff)

Seorang lagi penganalisis ekonomi, Prof. Madya Dr. Irwan Shah Zainal Abidin pula berkata koordinasi melibatkan institusi kewangan global perlu diwujudkan bagi meminimumkan kesan sebarang perubahan dasar terhadap sektor perniagaan dan rakyat."Contohnya dari sudut monetari dan fiskal, supaya kita boleh memastikan bahawa segala apa perubahan dilakukan dalam satu sudut yang tidak memberi kesan kepada keseluruhan prestasi ekonomi terutamanya yang kita katakan terhadap ekonomi rakyat itulah. Contohnya dari segi kos membayar balik pinjaman. Dengan peniaga, mereka juga akan dilihat terbeban dalam kos pembayaran balik mereka," tambah beliau.

(Prof. Madya Dr. Irwan Shah Zainal Abidin)

Semalam, Jawatankuasa Dasar Monetari BNM meningkatkan OPR sebanyak 25 mata asas kepada 2.75 peratus, kenaikan keempat berturut-turut sejak Mei lepas.


Jualan kenderaan Proton, lonjak jualan bagi Januari-Oktober 2022

KUALA LUMPUR, 3 November- Proton merekodkan jualan 115,366 unit kenderaan bagi Januari hingga Oktober tahun ini, melepasi jumlah keseluruhan tahun lalu sebanyak 114,708 unit.Pencapaian terbaik sejak 2014 itu didorong permintaan pertumbuhan menggalakkan pasaran domestik dan eksport.Jualan 13,013 unit kenderaan pada Oktober 2022 telah melonjakkan jumlah jualan bagi sepuluh bulan pertama tahun ini.Bagi prestasi pasaran antarabangsa pula, 416 unit dieksport di bulan tersebut, menjadikan jumlah eksport kepada 4,741 unit, prestasi terbaik sejak 2013.Walaupun Malaysia kekal pasaran utama, jualan eksport menawarkan potensi pertumbuhan yang belum diterokai.Ia seiring sasaran pertumbuhan jangka panjang Proton untuk menjadi jenama automotif utama di rantau ini.


Pasaran getah teruskan kenaikan kukuh, jejaki aliran meningkat niaga hadapan getah Shanghai

KUALA LUMPUR, 3 November - Pasaran getah Kuala Lumpur meneruskan kenaikan kukuh untuk ditutup tinggi pada Khamis, menjejaki aliran meningkat pada niaga hadapan getah Shanghai dan disokong oleh ringgit yang masih lemah berbanding dolar Amerika Syarikat (AS).Beliau berkata bagaimanapun, kenaikan selanjutnya telah dihadkan oleh penurunan yang dialami penanda aras harga minyak mentah kerana sentimen terjejas ekoran data ekonomi China yang lemah.Pengendali pasaran mengalihkan tumpuan mereka kepada sejumlah besar data ekonomi AS yang akan dikeluarkan minggu ini untuk mendapatkan lagi petunjuk pasaran, katanya kepada Bernama.Sementara itu, pasaran getah Jepun ditutup pada Khamis sempena cuti umum Hari Kebudayaan.“Ringgit diunjurkan terus lemah berbanding dolar AS selepas Rizab Persekutuan AS menaikkan lagi kadar faedah pada Rabu sebanyak 75 mata asas kepada 3.75 hingga 4.0 peratus yang sememangnya dijangkakan dan membayangkan kenaikan kecil selepas ini.“Harga minyak mentah susut daripada paras tertinggi dalam tempoh tiga minggu yang direkodkan pada Khamis selepas data ekonomi lemah dari China menunjukkan lebih banyak masalah di pengimport minyak mentah terbesar itu, manakala prospek permintaan pula disuramkan oleh prospek kenaikan kadar faedah AS yang lebih tinggi,” katanya.

Harga rujukan bagi getah fizikal oleh Lembaga Getah Malaysia (LGM) untuk Getah Mutu Malaysia (GMM) 20 meningkat 5.5 sen kepada 574.0 sen sekilogram manakala susu getah pukal menambah tiga sen kepada 478.0 sen sekilogram.Pada 5 petang, harga penutupan oleh LGM untuk GMM 20 berada pada 568.5 sen sekilogram dan susu getah pukal pada 479 sen sekilogram. - BERNAMA


BNM naikkan kadar dasar semalaman sebanyak 25 mata asas kepada 2.75 peratus

KUALA LUMPUR, 3 November - Bank Negara Malaysia (BNM) telah menaikkan kadar dasar semalaman (OPR) sebanyak 25 mata asas kepada 2.75 peratus, kenaikan keempat berturut-turut sejak Mei tahun ini apabila Jawatankuasa Dasar Monetari (MPC) bank pusat mengambil keputusan untuk membuat pelarasan selanjutnya terhadap tahap akomodasi monetari.Pada mesyuarat terakhirnya untuk tahun ini, bank pusat berkata kadar tertinggi dan terendah koridor bagi OPR turut dinaikkan masing-masing kepada 3.00 peratus dan 2.50 peratus.Ia berkata pelarasan ini juga akan menguruskan secara lebih awal berhubung dengan risiko tekanan permintaan terhadap harga yang berlebihan dan selaras dengan penyesuaian semula penetapan dasar monetari yang mengimbangi risiko terhadap inflasi dan pertumbuhan dalam negeri yang mampan."Pada kadar OPR semasa, pendirian dasar monetari kekal akomodatif dan menyokong pertumbuhan ekonomi."MPC tidak membuat sebarang ketetapan awal dan akan terus menilai keadaan yang berubah-ubah serta kesannya terhadap prospek keseluruhan inflasi dan pertumbuhan dalam negeri," katanya dalam satu kenyataan hari ini..Mesyuarat turut meluluskan jadual mesyuarat MPC untuk tahun 2023, dengan mesyuarat pertama akan diadakan pada 18 dan 19 Jan.Menurut BNM, sebarang pelarasan pada penetapan dasar monetari pada masa hadapan akan terus dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.

Katanya, penunjuk terkini ekonomi Malaysia menunjukkan bahawa kegiatan ekonomi terus bertambah kukuh pada suku ketiga tahun 2022, didorong terutamanya oleh permintaan dalam negeri yang teguh."Pada masa hadapan, permintaan dalam negeri akan terus menjadi pendorong utama pertumbuhan meskipun persekitaran global mencabar. Perbelanjaan isi rumah akan terus disokong oleh keadaan pasaran pekerja dan prospek pendapatan yang bertambah baik," tambah BNM. Pada masa yang sama, ketibaan pelancong telah meningkat susulan pembukaan semula sempadan antarabangsa dan akan mengukuhkan lagi sektor berkaitan pelancongan manakala aktiviti dan prospek pelaburan akan disokong oleh pelaksanaan projek berbilang tahun."Walau bagaimanapun, permintaan luaran dijangka sederhana berikutan pertumbuhan global yang semakin perlahan."Meskipun terdapat episod volatiliti yang ketara dalam pasaran kewangan global dan pertukaran asing, perkembangan ini dijangka tidak akan menjejaskan pertumbuhan Malaysia," kata BNM.Kata bank pusat itu keadaan mudah tunai domestik terus mencukupi, dengan pasaran kewangan dan pasaran pertukaran asing terus berfungsi dengan teratur manakala institusi kewangan juga terus beroperasi dengan penampan modal dan mudah tunai yang kukuh.Hal ini akan memastikan pengantaraan kewangan terus menyokong ekonomi.Sementara itu, bank pusat berkata inflasi keseluruhan mungkin berada pada tahap tertinggi pada suku ketiga 2022 dan dijangka menjadi sederhana, meskipun kekal pada tahap tinggi selaras dengan penilaian sebelum ini. Inflasi asas, seperti yang diukur oleh inflasi teras, diunjurkan untuk berpurata lebih hampir kepada tahap tinggi dalam julat unjuran 2.0 peratus hingga 3.0 peratus pada tahun 2022, setelah berpurata 2.7 peratus sejak awal tahun sehingga kini, berikutan wujudnya sedikit tekanan yang didorong permintaan dalam keadaan kos yang tinggi."Menjelang tahun 2023, inflasi keseluruhan dan inflasi teras dijangka kekal tinggi berikutan tekanan permintaan dan kos, serta apa-apa perubahan pada langkah-langkah dasar dalam negeri. "Kesan tekanan inflasi menjadi lebih tinggi juga sebahagiannya akan terus dibendung oleh kawalan harga yang sedia ada, subsidi dan lebihan kapasiti yang masih wujud dalam ekonomi," kata BNM.Walau bagaimanapun, risiko pertumbuhan ekonomi dalam negeri menjadi perlahan terus berpunca daripada pertumbuhan global yang lebih lemah daripada jangkaan, aktiviti penghindaran risiko yang lebih tinggi dalam pasaran kewangan global berikutan dasar monetari yang lebih ketat secara agresif di ekonomi utama, konflik geopolitik yang semakin meruncing dan gangguan rantaian bekalan yang semakin teruk.BNM berkata ekonomi global terus terjejas akibat tekanan kos yang semakin meningkat, keadaan kewangan global yang lebih ketat serta langkah-langkah pembendungan yang ketat di China."Kesan faktor-faktor ini melebihi kesan sokongan daripada keadaan pasaran pekerja yang positif serta pembukaan semula sepenuhnya kebanyakan ekonomi dan sempadan antarabangsa."Tekanan inflasi berlarutan lebih lama daripada jangkaan disebabkan oleh permintaan yang kukuh, pasaran pekerja yang ketat serta harga komoditi yang tinggi meskipun keadaan rantaian bekalan global semakin bertambah baik," jelasnya."Kesan daripada ini, banyak bank pusat dijangka terus menaikkan kadar faedah bagi menguruskan tekanan inflasi. Khususnya, pelarasan kadar faedah AS yang terus agresif dan jangkaan kadar penamat (terminal rate) yang lebih tinggi di AS telah menyumbang kepada persekitaran dolar AS yang terus kukuh," tambahnya.Hal ini telah menyebabkan volatiliti yang lebih ketara dalam pasaran kewangan, lantas memberikan kesan terhadap mata wang pasaran utama dan pasaran sedang pesat membangun lain termasuk ringgit.Pada masa hadapan, prospek pertumbuhan global akan terus menghadapi rintangan daripada keadaan kewangan yang lebih ketat berikutan inflasi yang lebih tinggi di ekonomi utama serta cabaran-cabaran dalam negeri di China."Prospek pertumbuhan bergantung pada risiko pertumbuhan terus menjadi lebih perlahan, termasuk ketegangan geopolitik yang semakin meruncing, halangan domestik di China yang semakin buruk dan kemungkinan catuan tenaga di Eropah," kata BNM - BERNAMA


AirAsia X sasar raih keuntungan menjelang akhir 2023

KUALA LUMPUR, 3 November- AirAsia X Bhd, AAX menyasarkan keuntungan menjelang akhir 2023, disokong permintaan menggalakkan untuk perjalanan udara serta kadar tambang ditawarkannya.Ketua Pegawai Eksekutif AirAsia X Malaysia, Benyamin Ismail berkata langkah penstrukturan semula kumpulan membolehkan struktur kos diturunkan, seterusnya memberi ruang kepada syarikat menetapkan tambang lebih rendah.Jelasnya, permintaan pasaran menggalakkan tidak selari dengan kadar penawaran yang sangat rendah.Peluang tersebut akan dimanfaatkan untuk menarik pelanggan terutama daripada golongan berpendapatan sederhana.

(AirAsia X sasar keuntungan menjelang akhir 2023, disokong permintaan menggalakkan untuk perjalanan udara serta kadar tambang ditawarkannya)

Sementara itu katanya, AAX akan menerima kembali 150 kakitangannya, terdiri daripada juruterbang dan kru kabin menjelang Disember ini sebagai usaha mengukuhkan tenaga kerja sedia ada.Mengenai rancangan mengembangkan perkhidmatannya ke Istanbul, Turkiye, ujarnya rangkaian baharu itu mungkin dapat direalisasikan dalam tempoh enam bulan akan datang.Manakala bagi London, syarikat perlu menyelesaikan beberapa perkara sebelum memulakan perkhidmatan ke laluan berkenaan.


Sentimen lemah dorong bursa Malaysia dibuka rendah pagi ini

KUALA LUMPUR, 3 November - Bursa Malaysia dibuka rendah hari ini dengan kebanyakan indeks berada dalam zon negatif disebabkan sentimen belian yang lebih lemah.Pelabur mengambil petunjuk daripada prestasi semalaman Wall Street yang merosot selepas Rizab Persekutuan AS (Fed) menaikkan kadar sebanyak 75 mata asas dan membayangkan kenaikan yang lebih kecil akan menyusul dalam usahanya untuk terus memerangi inflasi.Pada 9.06 pagi, penanda aras FTSE Bursa Malaysia KLCI (FBM KLCI) turun 4.96 mata untuk mencatatkan paras 1,446.65 daripada 1,451.61 penutup Rabu.Indeks utama itu memulakan urus niaga pagi ini pada paras 1,448.32, susut 3.29 mata.Pergerakan harga di pasaran secara keseluruhan menyaksikan kaunter rugi mengatasi kaunter untung 209 berbalas 77, manakala 215 kaunter tidak berubah, 1,824 tidak diniagakan dan sembilan yang lain digantung.Jumlah dagangan adalah sebanyak 177.37 juta unit bernilai RM47.95 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, Purata Perindustrian Dow Jones (DJI) kerugian 505 mata, Nasdaq merosot sebanyak 366 mata manakala hasil 10 tahun AS meningkat hampir kepada paras 4.1 peratus. .Bagi bursa tempatan, FBM KLCI melantun melebihi paras 1,450 pada penutup semalam disokong oleh belian di kaunter perladangan dan berkaitan telekomunikasi.Namun begitu, beliau menjangkakan sedikit halangan untuk bursa tempatan kerana pelabur akan tertumpu pada pergerakan kadar faedah oleh Bank Negara Malaysia (BNM) lewat hari ini.“Oleh itu, kami mengunjurkan indeks berlegar antara julat 1,440-1,460 hari ini kerana sentimen dilihat berhati-hati.“Walaupun ramai menjangkakan BNM akan mengenakan kenaikan 25 mata asas, kami berpendapat saham teknologi akan bergerak tinggi dalam senarai jualan kerana pasaran serantau mungkin diseret ke zon negatif hari ini,” katanya kepada Bernama.

MIDF Research dalam nota penyelidikannya pula berkata selepas Mesyuarat Jawatankuasa Pasaran Terbuka Persekutuan November 2022, Rizab Persekutuan AS mengumumkan satu lagi kenaikan besar 75 mata asas, menjadikan kadar dananya lebih tinggi kepada kepada 3.75 - 4.00 peratus.Sementara itu, dalam kalangan kaunter wajaran tinggi, Maybank, Digi dan IOI Corporation kesemuanya tidak berubah, masing-masing pada RM8.54, RM3.81 dan RM3.99.Kedua-dua Public Bank dan Maxis turun 2.0 sen setiap satu kepada RM4.43 dan RM3.84, manakala CIMB naik 1.0 sen kepada RM5.50.Antara saham aktif, Ta Win, Dolphin dan Bina Puri turun setengah sen kepada 8.5 sen, 2.5 sen dan 2.5 sen, manakala Advance dan Citaglobal tidak berubah, masing-masing pada 7.0 sen dan 27.5 sen.Di papan indeks, Indeks FBM Emas susut 34.64 mata kepada 10,262.80, FBM 70 lemah 41.63 mata menjadi 12,159.22, dan Indeks FBMT 100 kehilangan 34.29 mata kepada 9,996.56.Indeks FBM Emas Syariah menguncup 47.07 mata kepada 10,320.60, manakala FBM ACE susut sebanyak 40.06 mata kepada 4,913.78.Mengikut sektor, Indeks Perkhidmatan Kewangan lemah 1.39 mata kepada 16,324.70, Indeks Produk dan Perkhidmatan Perindustrian turun 0.87 mata menjadi 173.95 dan Indeks Perladangan susut 50.44 mata kepada 6,786.25.Sementara itu, Indeks Tenaga mengukuh 0.34 mata untuk mencapai paras 710.67.- BERNAMA


Ringgit dibuka rendah berbanding dolar AS menjelang keputusan OPR BNM

KUALA LUMPUR, 3 November - Ringgit dibuka rendah berbanding dolar AS untuk hari keenam berturut-turut hari ini kerana peniaga masih mengambil sikap berhati-hati menjelang keputusan Bank Negara Malaysia (BNM) mengenai kadar dasar semalaman (OPR), kata seorang peniaga.Pada 9 pagi, mata wang tempatan menyusut nilai kepada 4.7410/7460 berbanding dolar AS daripada penutup Rabu pada 4.7360/7400.Peniaga ActivTrades Dyogenes Rodrigues Diniz berkata pelabur kini sedang menunggu keputusan mengenai kadar faedah Malaysia yang akan diumumkan lewat hari ini.Kadar faedah dijangka dinaikkan daripada 2.5 peratus kepada 2.75 peratus.Selain itu, pergerakan ringgit turut dipengaruhi oleh pengumuman Rizab Persekutuan AS berkenaan satu lagi kenaikan kadar faedah dan memberi isyarat untuk kenaikan lebih kecil akan menyusul pada masa hadapan.

Rizab Persekutuan telah menaikkan kadar pinjaman penanda aras sebanyak 0.75 mata peratusan, daripada 3.25 peratus kepada 4.0 peratus pada hari Rabu.Pada sidang akhbar yang diadakan Rabu, Pengerusi Rizab Persekutuan Jerome Powell membayangkan pendirian yang akan diguna pakai oleh bank pusat AS pada masa hadapan."Powell berkata dia masih tidak melihat elemen-elemen yang memerlukan penangguhan dalam kenaikan kadar faedah tetapi keputusan yang lebih konkrit akan diambil pada mesyuarat seterusnya pada bulan Disember," kata Diniz.Di dalam negara, ringgit didagangkan lebih tinggi berbanding sekumpulan mata wang utama.Ringgit menambah nilai berbanding euro kepada 4.6566/6615 daripada 4.6910/6950 pada penutup Rabu dan meningkat berbanding dolar Singapura kepada 3.3456/3496 daripada 3.3551/3584 semalam.Nilai mata wang tempatan turut tinggi berbanding pound Britain kepada 5.4019/4076 daripada 5.4445/4491 dan meningkat berbanding yen Jepun kepada 3.2169/2205 daripada 3.2185/2214 sebelumnya.- BERNAMA


MIDF Research : Pertumbuhan ekonomi Malaysia kekal walaupun PMI bulan Oktober rendah

KUALA LUMPUR, 2 November- MIDF Research menjangkakan momentum pertumbuhan ekonomi Malaysia dapat dikekalkan berikutan permintaan domestik yang semakin meningkat walaupun Indeks Pengurus Pembelian (PMI) pembuatan terus turun kepada 48.7 pada bulan lepas daripada 49.1 pada September 2022.Firma penyelidikan itu berkata walaupun bacaan PMI terus menunjukkan permintaan yang semakin perlahan, data perdagangan luaran kekal kukuh yang sekali gus mengetepikan kebimbangan kelembapan."Walaupun pengeluar di negara lain menyatakan kebimbangan mereka mengenai prospek, pengeluar Malaysia terus mempamerkan sentimen optimistik.

"Namun begitu, kami masih mengekalkan prospek optimistik yang berhati-hati untuk aktiviti pengeluaran dan perdagangan domestik."Ini terutamanya disebabkan oleh ketidaktentuan di bahagian luaran seperti jangkaan permintaan akhir yang lemah dari ekonomi maju di tengah-tengah kebimbangan terhadap risiko kemelesetan, sekatan COVID-19 yang lebih ketat di China serta peningkatan ketegangan geopolitik dan perdagangan," kata MIDF Research.Selain itu, firma penyelidikan itu berkata terdapat juga tanda-tanda prestasi perdagangan serantau yang lebih lemah.Menurutnya, Korea Selatan pada Selasa melaporkan eksportnya merosot 5.7 peratus tahun ke tahun pada Oktober 2022 berikutan permintaan kurang menggalakkan dari China.Begitu juga Taiwan yang melaporkan penyusutan 5.3 peratus dalam eksport tahun ke tahun pada September 2022, diheret turut oleh penghantaran yang berkurangan ke China.- BERNAMA


Rangkaian borong tunggal 5G, jimat RM30 bilion kos bina infrastruktur

KUALA LUMPUR, 2 November- Pelaksanaan rangkaian borong tunggal 5G oleh Digital Nasional Berhad, DNB berpotensi menjimatkan kira-kira RM30 bilion daripada segi pembinaan infrastruktur.Ini sekali gus membolehkan Pengendali Rangkaian Mudah Alih, MNO untuk fokus kepada penyediaan perkhidmatan 5G yang inovatif dan bernilai tinggi bagi manfaat rakyat dan perniagaan.Jelas Menteri Kewangan, Tengku Datuk Seri Zafrul Tengku Abdul Aziz dalam satu kenyataan, pembangunan rangkaian 5G melibatkan kos RM16.5 bilion dalam tempoh 10 tahun. Ia tidak melibatkan sebarang pembiayaan atau jaminan kerajaan, selain suntikan ekuiti bernilai RM500 juta pengoperasian DNB.

(Menteri Kewangan, Tengku Datuk Seri Zafrul Tengku Abdul Aziz)

Perkhidmatan 5G juga akan meningkatkan produktiviti, kecekapan dan inovasi dengan potensi 750,000 pekerjaan bernilai tinggi dan menjana RM650 bilion kepada KDNK secara kumulatif sehingga 2030.Isnin lalu, Perjanjian Akses 5G telah dimeterai oleh DNB dengan lima MNO iaitu Celcom Axiata, Digi, Telekom Malaysia, U Mobile dan YTL Communications. Rangkaian 5G kini meliputi hampir 11 juta penduduk di seluruh Malaysia, bersamaan dengan lebih daripada 33 peratus liputan di kawasan berpenduduk.


PUNB sasar peluang dan padanan perniagaan kepada Rakan Usahawan PUNB

KUALA LUMPUR, 2 November - Perbadanan Usahawan Nasional Berhad (PUNB) menyasarkan peluang dan padanan perniagaan kepada Rakan Usahawan PUNB dalam industri automotif agar mampu bergerak seiring dengan pembangunan teknologi masa kini.Ketua Pegawai Eksekutifnya, Izwan Zainuddin berkata ke arah itu, Usahawan PUNB perlu diberi pendedahan melalui kursus dan latihan yang ditawarkan."Jadi kita di PUNB kita sudah bekerjasama dengan German Malaysia Instituwt atau GMI, untuk latihan naik taraf kemahiran rakan usahawan kita. Pada tahun ini kita telah buat tiga kali kursus dengan GMI dan insya-Allah tahun hadapan kita akan banyakkan lagi kursus untukmeningkatkan kemahiran para usahawan dan pekekerja usahawan kita," kata Izwan di sini.Menurutnya, kerjasama strategik bersama German-Malaysian Institute (GMI) sejak 2019 itu bertujuan meningkatkan kemahiran teknikal usahawan selain memberi pendedahan teknologi terkini khususnya dalam pembuatan kenderaan elektrik.Selain itu, pihaknya menjalin kerjasama dengan Petronas Lubricants Marketing Sdn Bhd menerusi Program Petronas AutoExpert sebagai platform kepada Rakan Usahawannya menjalankan perniagaan bengkel kenderaan bawah jenama syarikat minyak berkenaan.

(Izwan bercakap kepada pemberita dalam sidang media selepas menyempurnakan PUNB Auto Forum di Pusat Konvensyen Kuala Lumpur)

Forum itu disertai 400 anggota Rakan Usahawan PUNB.


Celik pengurusan kewangan, pendedahan awal perlu bersifat hiburan

PUTRAJAYA, 2 November- Ilmu berkaitan pengurusan kewangan perlu didedahkan kepada generasi muda seawal bangku sekolah lagi. Ketua Pegawai Strategi dan Pengedaran Digital FWD Takaful, Wan Ahmad Najib Wan Ahmad Lotfi yakin intervensi awal dapat membentuk pelajar menjadi celik kewangan apabila dewasa kelak. Bagaimanapun, modul dan kaedah pembelajaran berkaitan kewangan perlu bersifat menghiburkan, selain ringkas bagi menarik minat pelajar."Apa yang kita boleh buat untuk generasi akan datang ialah untuk memberikan mereka ilmu mengenai kewangan ini, supaya mereka tidak apabila 10, 20 tahun akan datang kita tak dengar lagi statistik yang menakutkan."Itu pentingnya melentur buluh biar daripada rebungnya, muda kecil ini senang nak tangkap ilmu yang diberikan," katanya.

(Wan Ahmad Najib Wan Ahmad Lotfi)

Beliau ditemui pada Sidang Kemuncak Pendidikan Kewangan Fun(d) f or Life, di sini.


Aktiviti buru saham murah, harga minyak lebih kukuh dorong Bursa Malaysia dibuka tinggi

KUALA LUMPUR, 2 November- Bursa Malaysia dibuka tinggi pagi ini, disokong oleh harga minyak yang lebih kukuh dan aktiviti memburu saham berharga murah, kata para peniaga.Selain itu, para pelabur turut menantikan keputusan kadar faedah oleh Rizab Persekutuan AS (Fed) yang dijadualkan lewat hari ini serta mesyuarat Jawatankuasa Dasar Monetari Bank Negara Malaysia (BNM) pada Rabu dan Khamis minggu ini.Pada 9.05 pagi, indeks penanda aras FTSE Bursa Malaysia KLCI (FBM KLCI) meningkat 4.50 mata kepada 1,450.42 daripada 1,445.92 penutup Selasa.Indeks utama dibuka pada paras 1,450.98, meningkat 5.06 mata pagi ini.Pergerakan harga di pasaran positif, menyaksikan saham untung mengatasi saham rugi dengan 120 berbalas 103 manakala 191 kaunter tidak berubah, 1,904 tidak diniagakan dan 13 yang lain digantung.Jumlah dagangan adalah sebanyak 93.89 juta unit bernilai RM45.59 juta.Wall Street ditutup rendah berikutan pengeluaran data pekerjaan AS yang lebih baik daripada jangkaan dan ini telah menjejaskan harapan untuk membolehkan Rizab Persekutuan melonggarkan pendiriannya terhadap kenaikan kadar.Purata Perindustrian Dow Jones (DJIA) susut 0.24 peratus untuk ditutup pada 32,653.20, manakala S&P500 turun 0.41 peratus menjadi 3,856.10 dan Komposit Nasdaq lemah 0.89 peratus kepada 10,890.85.Justeru, menurut Rakuten Trade Sdn Bhd, DJIA kehilangan 80 mata selepas pembukaan kukuh manakala Nasdaq merosot 97 mata kerana hasil 10 tahun AS kekal pada paras 4.05 peratus.Di pasaran tempatan, FBM KLCI telah kerugian 20 mata sepanjang dua hari dagangan dan firma pembrokeran itu menjangkakan kemunculan beberapa aktiviti memburu saham murah walaupun sentimen pasaran masih berhati-hati."Untuk hari ini, kami mengunjurkan indeks berlegar dalam julat 1,440-1,455 dengan minat belian tertumpu pada saham perladangan," katanya dalam satu nota penyelidikan hari ini.Ia menambah minyak sawit mentah melonjak melepasi paras RM4,200 setan apabila Indonesia menaikkan harga rujukan eksportnya manakala minyak mentah Brent meningkat kepada hampir US$95 setong disebabkan paras inventori yang lebih rendah.Dalam kalangan kaunter wajaran tinggi, Maybank dan Sime Darby Plantation naik 2.0 sen setiap satu kepada RM8.56 dan RM4.35.Kedua-dua Public Bank dan MISC tidak berubah pada RM4.41 dan RM7.20, manakala Hong Leong Bank turun 6.0 sen kepada RM20.82.Antara saham aktif pula, Shin Yang Shipping turun 2.0 sen untuk mencatatkan paras 87 sen, KNM menambah setengah sen menjadi 4.5 sen, dan Hibiscus menokok 1.5 sen kepada RM1.01, sementara SNS Network dan MNC Wireless tidak berubah pada 23.5 sen dan 1.0 sen.Di papan indeks, Indeks FBM Emas menambah 26.52 mata kepada 10,293.65, FBM 70 memperoleh 16.61 mata kepada 12,225.19 dan Indeks FBMT 100 meningkat sebanyak 27.05 mata menjadi 10,029.17.Indeks FBM Emas Syariah pula mengukuh 27.03 mata kepada 10,362.73 dan FBM ACE naik 0.10 mata menjadi 4,878.12. Mengikut sektor, Indeks Tenaga 3.32 mata lebih tinggi untuk merekodkan paras 698.82, Indeks Perkhidmatan Kewangan mengembang 29.49 mata kepada 16,341.79, Indeks Produk dan Perkhidmatan Perindustrian meningkat 0.76 mata kepada 175.43, dan Indeks Perladangan, Indeks Perladangan peroleh 30.21 mata menjadi 6,823.14. - BERNAMA


Air Mauritius sambung semula penerbangan ke Kuala Lumpur bermula hari ini

SEPANG, 1 November- Setelah tiga tahun menamatkan operasinya di Malaysia, syarikat penerbangan Air Mauritius menyambung semula perjalanan ke Kuala Lumpur hari ini.Menurut Pengurus Wilayah Asia Tenggara Air Mauritius, Sharad Khuller, Lapangan Terbang Antarabangsa Kuala Lumpur (KLIA) dipilih sebagai hub untuk mengembangkan perniagaannya ke seluruh Asia Tenggara."Kami hanya bekerjasama dengan Malaysia Airlines dan Malindo Air.Secara asasnya, kami akan menggunakan dua rangkaian ini untuk menjadikan Kuala Lumpur sebagai hub ke seluruh Asia Tenggara," katanya.

(Pesawat A330-900 Neo milik Air Mauritius)

Buat permulaan, penerbangan terus Mauritius-Kuala Lumpur ditawarkan dua kali seminggu, menggunakan pesawat A330-900 Neo.


Ringgit susut susulan pengukuhan dolar AS

KUALA LUMPUR, 1 November - Ringgit meneruskan aliran penyusutannya pada akhir urus niaga Selasa berikutan pengukuhan dolar Amerika Syarikat (AS) berikutan jangkaan pihak Rizab Persekutuan AS (Fed) menaikkan kadar faedah, kata peniaga.Pada pukul 6 petang ini, ringgit susut pada paras 4.7345/7375 berbanding 4.7260/7300, semalam.Pengarah Pengurusan SPI Asset Management, Stephen Innes berkata mata wang negara-negara Asia termasuk Malaysia, terus bergelut diasak oleh jangkaan bahawa pihak Fed menaikkan kadar faedah sebanyak 75 mata asas lagi.“Ini dijejaskan lagi dengan data pembuatan China yang menggambarkan kelembapan ketara dan hanya mempengaruhi kelemahan ringgit sehinggalah dasar sifar COVID-19 China itu ditamatkan.“Malah, terdapat spekulasi bahawa China berkemungkinan melonggarkan langkah COVID-19 pada Mac 2023 berbanding akhir suku kedua tahun depan. Jika ini benar, sekurang-kurangnya ia dapat merangsang pemulihan ekonomi negara berkenaan,” katanya kepada Bernama.

Dalam pada itu, kenaikan harga minyak mentah juga gagal melonjakkan ringgit apabila peniaga tidak yakin dengan kemampanannya susulan lebihan bekalan di peringkat global.Setakat petang ini, harga minyak mentah penanda aras global, Brent menokok 1.33 peratus kepada US$94.04 setong.Sementara itu, ringgit diniagakan kebanyakannya rendah berbanding kelompok mata wang utama lain.Ringgit susut berbanding yen Jepun pada paras 3.2107/2130 daripada 3.1833/1863, rendah berbanding euro kepada 4.7033/7062 daripada 4.7000/7040 dan turun berbanding dolar Singapura kepada 3.3571/3595 daripada 3.3409/3439 pada Isnin.Unit tempatan itu bagaimanapun mengukuh berbanding pound Britain kepada 5.4608/4642 daripada 5.4647/4693, sebelum ini. -BERNAMA


Bursa Malaysia ditutup rendah

KUALA LUMPUR, 1 November- Bursa Malaysia merosot daripada kenaikan semalam untuk ditutup rendah berikutan aktiviti pengambilan untung dalam kebanyakan saham wajaran tinggi walaupun prestasi yang menggalakkan dalam bursa serantau.Pada 5 petang, FTSE Bursa Malaysia KLCI (FBM KLCI) berkurangan 14.46 mata atau 0.99 peratus kepada 1,445.92 daripada 1,460.38 pada Isnin.Indeks utama, yang dibuka rendah 2.74 mata kepada 1,457.64, bergerak antara 1,443.54 dan 1,457.64 sepanjang hari.Pasaran yang lebih luas turut negatif dengan kaunter rugi mengatasi kaunter untung sebanyak 479 berbanding 381 manakala 388 kaunter tidak berubah, 1,056 tidak diniagakan dan 13 yang lain digantung.Jumlah dagangan meningkat kepada 2.98 bilion unit bernilai RM1.56 bilion daripada 2.89 bilion unit bernilai RM1.94 bilion pada Isnin.Naib Presiden Penyelidikan Ekuiti Rakuten Trade Sdn Bhd Thong Pak Leng berkata momentum belian dijangka berterusan berikutan aktiviti pengambilan untung hari ini berdasarkan sokongan yang berterusan daripada institusi tempatan manakala penilaian yang kekal murah pada tahap sekarang.“Kami menjangka FBM KLCI akan bergerak dalam julat 1,440-1,470 untuk baki minggu ini, dengan paras halangan segera pada 1,470 dan paras sokongan pada 1,430,” katanya kepada Bernama.Sementara itu, seorang lagi penganalisis berkata pelabur berhati-hati menunggu keputusan mengenai kadar faedah oleh Rizab Persekutuan AS (Fed) esok dan mesyuarat Jawatankuasa Dasar Monetari Bank Negara Malaysia (BNM) pada Rabu dan Khamis.Fed akan memulakan mesyuarat dasar selama dua hari pada Selasa. Pasaran secara meluas menjangka bank pusat AS akan meluluskan satu lagi kenaikan kadar sebanyak 75 mata asas apabila mesyuarat berakhir pada Rabu.

Sementara itu, BNM dijangka akan menaikkan Kadar Dasar Semalaman sebanyak 25 mata asas, kata penganalisis.Daripada saham wajaran tinggi, Maybank susut 5.0 sen kepada RM8.54, Public Bank merosot 6.0 sen kepada RM4.41, Petronas Chemicals berkurangan 9.0 sen kepada RM8.63, CIMB turun 4.0 sen kepada RM5.48 manakala IHH Healthcare meningkat 2.0 sen kepada RM5.97.Dalam kalangan saham aktif, KNM merosot 4.5 sen kepada 4.0 sen, Advance Synergy berkurangan 1.0 sen kepada 7.0 sen, Borneo Oil dan Serba Dinamik, masing-masing tidak berubah pada 2.0 sen manakala Top Glove menambah setengah sen kepada 80 sen. Di papan indeks, Indeks FBM Emas merosot 83.71 mata kepada 10,267.13, FBM 70 jatuh 58.15 mata kepada 12,208.58, Indeks FBMT 100 berkurangan 87.81 mata kepada 10,002.12 manakala Indeks FBM Emas Shariah turun 75.41 mata kepada 10,335.70.FBM ACE naik 19.09 mata kepada 4,878.02. Mengikut sektor, Indeks Tenaga berkurangan 3.0 mata kepada 695.50, Indeks Produk Perindustrian dan Perkhidmatan merosot 1.13 mata kepada 174.67, Indeks Perladangan susut 86.99 mata kepada 6,792.93 dan Indeks Perkhidmatan Kewangan jatuh 154.38 mata kepada 16,312.30.Jumlah dagangan Pasaran Utama meningkat kepada 2.03 bilion saham bernilai RM1.30 bilion daripada 1.97 bilion saham bernilai RM1.69 bilion pada Isnin. Jumlah dagangan waran naik kepada 419.53 juta unit bernilai RM81.75 juta daripada 299.70 juta unit bernilai RM50.78 juta semalam. Jumlah dagangan Pasaran ACE merosot kepada 526.71 juta saham bernilai RM189.21 juta daripada 619.85 juta saham bernilai RM191.38 juta sebelum ini. Kaunter barangan pengguna dan perkhidmatan menyumbang 286.25 juta saham diniagakan di Pasaran Utama, produk perindustrian dan perkhidmatan (477.27 juta), pembinaan (84.41 juta), teknologi (107.61 juta), SPAC (sifar), perkhidmatan kewangan (54.72 juta), hartanah (229.54 juta), perladangan (33.51 juta), REIT (7.15 juta), dana tertutup (5,000), tenaga (490.70 juta), penjagaan kesihatan (171.01 juta), telekomunikasi dan media (14.59 juta), pengangkutan dan logistik (60.95 juta) dan utiliti (11.49 juta).- BERNAMA


Agrobank, Foodpanda meterai perjanjian perkasa HomeChef

KUALA LUMPUR, 1 November- Agrobank dan Foodpanda Malaysia memeterai perjanjian persefahaman memperkasa inisiatif HomeChef. Menerusinya, vendor HomeChef di dalam jaringan Foodpanda berpeluang mendapat akses kepada skim pembiayaan PEMULIH NewBiz Agrobank. Presiden dan Ketua Pegawai Eksekutif Agrobank, Tengku Ahmad Badli Shah Raja Hussin berkata, skim tersebut menyasarkan individu terjejas cabaran ekonomi semasa yang berminat memulakan perniagaan makanan sendiri di rumah. "Ini khusus untuk perusahaan nano atau mikro yang memulakan perniagaan di rumah.Kita menyambut baik seruan kerajaan untuk membantu mereka mendapatkan pendapatan tambahan khususnya buat golongan B40 dan asnaf," katanya dalam sidang media di sini.

(Tengku Ahmad Badli Shah Raja Hussin, Presiden dan Ketua Pegawai Eksekutif Agrobank)

Jelas beliau, peserta terlibat akan diberi moratorium enam bulan dengan kadar keuntungan serendah tiga peratus, selain tempoh maksimum pembiayaan sehingga 60 bulan. Jumlah pembiayaan adalah sehingga RM5,000 untuk tahun pertama dan sehingga RM10,000 untuk tahun kedua. Setakat ini, terdapat lebih 5,000 vendor HomeChef di bawah Foodpanda Malaysia.


Pasaran getah ditutup tinggi, pasaran serantau turut catat keuntungan

KUALA LUMPUR, 1 November- Pasaran getah ditutup lebih tinggi hari ini, dirangsang oleh keuntungan dalam niaga hadapan getah serantau dan kelemahan nilai ringgit berbanding dolar AS.Pada masa yang sama, pengendali pasaran juga begitu berhati-hati sambil menantikan keputusan mesyuarat dasar Rizab Persekutuan AS minggu ini, kata seorang peniaga.Namun begitu, beliau berkata kenaikan selanjutnya dihadkan oleh trend bercampur-campur dalam harga minyak mentah penanda aras dan pengeluaran kilang Asia yang lebih lemah apabila China mengenakan sekatan baharu COVID-19 untuk mengekang penularan wabak baharu.“Niaga hadapan getah Jepun menghentikan trend penurunan empat sesi berturut-turut pada hari Selasa, mengambil petunjuk daripada keuntungan dalam pasaran Shanghai dan pengukuhan ekuiti domestik meskipun aktiviti pembuatan yang lemah masih mempengaruhi sentimen.

“Harga minyak bercampur-campur pada hari Selasa apabila sekatan COVID-19 yang lebih meluas di China meningkatkan kebimbangan terhadap permintaan bahan api yang perlahan daripada pengguna minyak kedua terbesar di dunia itu,” katanya kepada Bernama.Aktiviti kilang China dilaporkan bertukar lemah pada bulan Oktober apabila indeks Pengurus Pembelian Caixin mencatatkan paras 49.2 selepas sekatan COVID-19 yang berlarutan telah mengganggu pengeluaran dan menjejaskan permintaan.Ini, sekali gus mencadangkan pemulihan ekonomi yang lebih lemah pada suku keempat, jelas peniaga itu.Sementara itu, harga Lembaga Getah Malaysia (LGM) untuk Getah Mutu Malaysia 20 (SMR 20) naik 13.5 sen kepada 557.5 sen sekilogram (sekg) manakala lateks pukal menokok lima sen pada 470.5 sen sekg.Pada 5 petang, harga penutup LGM untuk SMR 20 ialah pada 562 sen sekg manakala lateks pukal pada 474 sen sekg.- BERNAMA


KUALA LUMPUR, 1 November- Dagangan Bursa Malaysia turun sedikit pada sesi pembukaan urus niaga pagi ini apabila prestasi semalaman Wall Street turut menyusut selepas para pelabur mengambil langkah berhati-hati menjelang mesyuarat Jawatankuasa Pasaran Terbuka Persekutuan Amerika Syarikat (AS) esok.Pada 9.05 pagi, indeks penanda aras FTSE Bursa Malaysia KLCI (FBM KLCI) bergerak rendah 5.73 mata kepada 1,454.65 berbanding 1,460.38 penutup Isnin.Indeks utama itu dibuka pada 1,457.64, susut 2.74 mata.Pergerakan harga di pasaran secara menyeluruh negatif dengan kaunter rugi mendahului kaunter untung 130 berbalas 115, manakala 215 kaunter tidak berubah, 1,844 tidak diniagakan dan 13 yang lain digantung.Jumlah dagangan adalah sebanyak 172.69 juta unit bernilai RM49.75 juta.Dagangan semalaman Wall Street berakhir lebih rendah pada Isnin menjelang keputusan Persekutuan Fed mengenai kenaikan kadar dengan Indeks Dow Jones susut 0.39% pada 32,732.95, manakala S&P 500 dan Nasdaq turun 0.75% dan 1.03%, masing-masing ditutup pada 3,871.98 dan 10,988.15.Malacca Securities Sdn Bhd berkata aktiviti pengambilan untung di Wall Street selepas pergerakan naik yang ketara mengehadkan potensi peningkatan bursa tempatan.Firma pembrokeran itu seterusnya menjangkakan pelabur mengambil sikap berhati-hati menjelang mesyuarat kritikal Persekutuan yang akan berakhir pada 2 Nov (waktu AS).“Sementara itu, peniaga juga akan memberi tumpuan kepada tema Pilihan Raya Umum Ke-15 (PRU15) dan menempatkan pegangan mereka pada syarikat berkaitan kerajaan.“Bagi komoditi, minyak mentah Brent secara beransur-ansur merosot di bawah paras US$95 setong tetapi berlegar melepasi paras US$90 setong, manakala harga minyak sawit mentah (MSM) pulih melebihi RM4,100 setan,” katanya dalam nota hari ini .Dalam kalangan kaunter wajaran tinggi, Maybank dan IHH Healthcare tidak berubah, masing-masing pada RM8.59 dan RM5.95.CIMB dan Tenaga Nasional kerugian rugi 2.0 sen setiap satu untuk mencatatkan harga RM5.50 dan RM8.40, manakala Petronas Chemicals menambah 1.0 sen kepada RM8.73.

(Bursa Malaysia dibuka rendah selepas dagangan semalaman Wall Street Menyusut)

Bagi saham aktif, Advance Synergy turun 1.0 sen menjadi 7.0 sen, Top Glove lemah setengah sen kepada 79 sen sementara Serba Dinamik, Alam Maritim dan Tanco semuanya tidak berubah, masing-masing pada 2.0 sen, 3.0 sen dan 37.5 sen.Di papan indeks, Indeks FBM Emas susut 32.04 mata kepada 10,318.80, FBM 70 susut 22.76 mata kepada 12,243.97, dan Indeks FBMT 100 kehilangan 34.73 mata kepada 10,055.19.Di papan indeks, Indeks FBM Emas susut 32.04 mata kepada 10,318.80, FBM 70 merosot 22.76 mata menjadi 12,243.97, dan Indeks FBMT 100 kerugian 34.73 mata kepada 10,055.19.Indeks FBM Emas Syariah pula lemah 29.09 mata kepada 10,382.02, manakala FBM ACE meningkat 9.28 mata menjadi 4,868.21.Mengikut sektor, Indeks Tenaga turun 4.22 mata untuk mencatatkan paras 694.28, Indeks Perkhidmatan Kewangan menguncup 67.42 mata menjadi 16,399.26 dan Indeks Produk dan Perkhidmatan Perindustrian lemah 0.37 mata kepada 175.43.Indeks Perladangan bagaimanapun menambah 9.92 mata kepada 6,889.84- BERNAMA


MIDF kekal unjuran pertumbuhan KDNK negara 2022 pada 6.6 peratus

KUALA LUMPUR, 1 November- MIDF Research mengekalkan unjuran pertumbuhan Keluaran Dalam Negara Kasar (KDNK) Malaysia tahun ini pada 6.6 peratus disebalik kebimbangan mengenai perkembangan di peringkat global.Firma penyelidikan itu menjelaskan, indikator terkini menunjukkan pertumbuhan positif berterusan dengan pengembangan dalam permintaan domestik serta prestasi perdagangan luar yang kukuh. "Selain pembukaan semula ekonomi dan kelonggaran prosedur operasi standard (SOP) COVID-19, MIDF Research menjangkakan pemulihan dalam pasaran buruh dan prospek pekerjaan lebih baik akan menyokong aktiviti perbelanjaan domestik," katanya.

Indeks pelopor Malaysia juga menunjukkan pertumbuhan berterusan, mencerminkan momentum pertumbuhan ekonomi akan kekal dipacu.Berdasarkan indikator ini, firma tersebut menjangkakan momentum pertumbuhan positif pada bulan-bulan akan datang."Indeks Pengeluaran Perindustrian yang mencatat pertumbuhan lebih baik daripada jangkaan,menunjukkan aktiviti perniagaan termasuk pengeluaran, terus berkembang," katanya lagi.Sementara itu, MIDF Research meramalkan Bank Negara Malaysia (BNM) akan menaikkan kadar dasar semalaman sebanyak 25 mata asas pada mesyuarat Jawatankuasa Dasar Monetari yang diadakan pada 2 dan 3 November ini. Secara keseluruhan, momentum pertumbuhan secara amnya kekal positif, namun firma berkenaan kekal berhati-hati terhadap prospek global yang lebih lembap.


Perniagaan Ar Rahnu semakin popular dalam sektor koperasi

KUALA LUMPUR, 31 Oktober- Hampir 300 cawangan Ar Rahnu yang dipelopori lebih 100 koperasi tempatan berjaya mencatatkan keuntungan sejak ekonomi negara kembali rancak tahun lalu.Pengerusi Eksekutif Suruhanjaya Koperasi Malaysia, Datuk Zazali Haron berkata, "premis perniagaan pajak gadai patuh syariah itu semakin popular kerana menawarkan faedah tunai mudah kepada ahli-ahlinya untuk menjalankan perniagaan." Dalam pada itu, beliau turut memaklumkan "kejayaan perniagaan ArRahnukita membuktikan komitmen KOPETRO dalam memberikan pulangan menguntungkan kepada anggota dan melipatgandakan pendapatan syarikat seterusnya menyumbang kepada ekonomi negara."ArRahnukita menawarkan had pembiayaan harian sehingga 80% atau sehingga RM50,000 mana-mana yang lebih rendah dan pembiayaan terkumpul sehingga RM150,000 kepada anggota KOPETRO yang ingin mendapatkan pembiayaan kewangan.Perkhidmatan itu juga menawarkan pembiayaan terkumpul sehingga RM350,000. Ini terutama buat peniaga-peniaga, broker emas mahupun kedai emas yang memerlukan wang tunai segera dengan menggunapakai emas sebagai cagaran ke atas pembiayaan yang diberikan.ArRahnukita bakal membuka 3 buah cawangan mensasarkan kawasan perniagaan di Ampang, Bangi dan Shah Alam.Majlis tersebut dihadiri oleh 200 pengunjung termasuk wakil koperasi, rakan niaga serta wakil Ar Rahnu yang berada sekitar kawasan Lembah Klang.

(ArRahnukita di Sungai Besi dirasmikan oleh Datuk Zazali Haron (dua dari kiri))


Bursa Malaysia dibuka tinggi, Wall Street catat keuntungan

KUALA LUMPUR, 31 Oktober - Bursa Malaysia menebus kembali kerugian yang dicatat Jumaat lepas untuk dibuka lebih tinggi pada pagi urus niaga Isnin, mengambil petunjuk daripada kenaikan semalaman Wall Street menjelang mesyuarat-mesyuarat Jawatankuasa Pasaran Terbuka Persekutuan dan Bank Negara Malaysia (BNM) bulan depan.Indeks penanda aras FTSE Bursa Malaysia KLCI (FBM KLCI) mengukuh 6.10 mata kepada 1,453.41 selepas 10 minit diniagakan berbanding 1,447.31 penutup Jumaat.Indeks utama itu memulakan urus niaga dengan meningkat 3.63 mata pada 1,450.94.Di pasaran yang lebih luas, kaunter untung mengatasi kaunter rugi 279 berbanding 107, manakala 259 kaunter tidak berubah, 1,717 tidak diniagakan dan 66 yang lain digantung.Jumlah dagangan adalah sebanyak 282.44 juta unit bernilai RM114.74 juta.Malacca Securities Sdn Bhd berkata Wall Street melonjak dengan ketara apabila Indeks Dow Jones meningkat sebanyak 2.6 peratus, didorong oleh keuntungan oleh Apple yang mencatatkan pendapatan yang lebih kukuh daripada jangkaan.Pelabur pula dijangka terus memantau beberapa siri peristiwa minggu ini termasuk keputusan kadar faedah oleh Rizab Persekutuan AS dan Bank of England untuk mendapatkan hala tuju prospek ekonomi dan arah pasaran pada masa hadapan.“Di pasaran tempatan, kami percaya tumpuan pelabur mungkin beralih kepada tema Pilihan Raya Umum ke-15 sekurang-kurangnya untuk tempoh terdekat. Bagi komoditi, minyak mentah diniagakan melebihi US$95 setong manakala harga minyak sawit mentah (MSM) jatuh di bawah RM4,000 setan,” katanya dalam nota hari ini.

Dalam kalangan saham wajaran tinggi, Maybank menokok 5.0 sen menjadi RM8.63, Public Bank meningkat 9.0 sen kepada RM4.47, Petronas Chemicals menambah 8.0 sen kepada RM8.86, CIMB peroleh 3.0 sen kepada RM5.59 dan IHH Healthcare meningkat 7.0 pada RM6.02.Bagi saham aktif, Ta Win naik setengah sen kepada 7.5 sen, kedua-dua Tanco dan Top Glove masing-masing menambah 2.0 sen kepada 37 sen dan 81 sen, manakala Jade Marvel turun setengah sen kepada 28.5 sen dan Harvest tidak berubah. pada 13 sen.Di papan indeks, Indeks FBM Emas menokok 90.88 mata menjadi 10,366.28, FBM 70 mengukuh 96.35 mata kepada 12,332.93 dan Indeks FBMT 100 meningkat sebanyak 93.40 mata kepada 10,108.25.Sementara itu, indeks FBM Emas Syariah meraih 85.11 mata kepada 10,407.62 dan FBM ACE meningkat 29.09 mata kepada 4,910.39.Mengikut sektor, Indeks Perkhidmatan Kewangan melonjak 144.68 mata kepada 16,530.72 dan Indeks Tenaga meningkat 1.39 mata kepada 698.96, Indeks Produk dan Perkhidmatan Perindustrian menambah 1.30 mata kepada 176.75 dan Indeks Perladangan memperoleh 31.34. mata kepada 6,874.39. - BERNAMA


Ringgit dibuka rendah sedikit berbanding dolar AS menjelang keputusan persekutuan AS

KUALA LUMPUR, 31 Oktober - Nilai ringgit dibuka rendah sedikit untuk hari dagangan ketiga berturut-turut berbanding dolar AS hari ini, menjelang keputusan Rizab Persekutuan AS (Fed) mengenai kadar faedah minggu ini, kata seorang peniaga.Pada 9 pagi, mata wang tempatan menyusut nilai kepada 4.7260/7310 berbanding dolar AS daripada penutupan Jumaat lepas pada 4.7225/7275.Dalam satu nota, Kenanga Research berkata walaupun jangkaan kenaikan kadar 75 mata asas oleh Bank of England, kesinambungan kenaikan kadar faedah yang besar oleh Fed dan kelonggaran dasar monetari Bank of Japan mungkin boleh melonjakkan indeks USD (DXY) untuk pulih ke sekitar paras 112.0, justeru melemahkan ringgit.“Namun begitu, mata wang tempatan dijangka kekal disokong pada sekitar paras 4.73 hingga 4.75, dipacu oleh jangkaan kenaikan kadar dasar semalaman sebanyak 25 mata asas oleh Bank Negara Malaysia pada mesyuarat Jawatankuasa Dasar Monetari 2-3 Nov ini,” katanya.

Dari sudut teknikal, dolar AS mungkin menebus semula beberapa kerugiannya sekira sentimen pasaran bertukar lebih lemah, kata Kenanga Research.Pada minggu hadapan, bank pusat AS mungkin akan mengumumkan satu lagi kenaikan kadar 75 mata asas pada hari Rabu, yang akan membawa kadar pinjaman penanda aras kepada empat peratus.Di dalam negara, ringgit diniagakan kebanyakannya rendah berbanding sekumpulan mata wang utama, kecuali berbanding yen Jepun.Mata wang tempatan itu menyusut nilai berbanding pound Britain kepada 5.4850/4908 daripada 5.4455/4513 pada penutup Jumaat, turun berbanding dolar Singapura menjadi 3.3470/3510 daripada 3.3436/3474 dan lemah berbanding euro kepada 4.7062/7111 daripada 4.7008/7058 sebelumnya.Bagaimanapun, ringgit menambah nilai berbanding yen Jepun pada 3.1881/1919 daripada 3.1976/2012 pada hari Jumaat. - BERNAMA


ALOR SETAR, 30 Oktober - Sektor perkilangan di Kedah mendahului pelaburan lain bagi suku pertama tahun ini dengan mencatatkan jumlah pelaburan sebanyak RM9.38 bilion. Menteri Besar kedah, Datuk Seri Muhammad Sanusi Md Noor berkata bagi sektor-sektor lain pula, pelaburan diluluskan bagi separuh pertama 2022 ialah RM110.54 juta untuk sektor perkhidmatan dan RM0.2 bilion untuk lain-lain industri. Katanya pada pembentangan Bajet 2023 bagi separuh pertama sehingga bulan Jun, nilai pelaburan yang diluluskan berjumlah RM9.7 bilion.

"Suka saya umumkan di dewan yang mulia ini bahawa bagi sektor perkilangan, pelaburan yang diluluskan untuk negeri Kedah berjumlah RM9.38 bilion adalah yang tertinggi mendahului negeri-negeri lain. "Ini sekali gus memberikan gambaran yang positif bahawa pelabur-pelabur dalam sektor industri semakin menunjukkan minat dan keyakinan yang tinggi untuk terus membawa masuk modal baharu ke negeri kita. Alhamdulillah," kata Muhammad sanusi di sini. Pada tahun 2021 Kedah mencatatkan rekod terimaan pelaburan yang sangat besar dengan nilai pelaburan diluluskan sebanyak RM68.3 bilion. Angka tersebut jauh melebihi sasaran nilai pelaburan tahunan bawah Pelan Pembangunan Kedah 2035 iaitu RM10 bilion.


Prestasi ringgit, dijangka diniagakan berhati-hati minggu depan

KUALA LUMPUR, 30 Oktober- Ringgit dijangka diniagakan secara berhati-hati berbanding dolar minggu depan berikutan peniaga dijangka menantikan keputusan Rizab Persekutuan (FED) Amerika Syarikat berkaitan kenaikan kadar faedah 2 November ini.Pengarah Urusan SPI Asset Management, Stephen Innes berkata, mata wang tempatan diramal diniagakan antara 4.72 hingga 4.75 berbanding dolar.Bagaimanapun, ia mungkin berubah sekiranya FED kekal dengan keputusan menaikkan kadar faedah pada mesyuarat Jawatankuasa Pasaran Terbuka Persekutuan (FOMC) minggu depan.Tambahnya, pasaran perlu mempelbagaikan minat berbanding memberi tumpuan kepada perkembangan FOMC semata-mata. Sementara itu, kebimbangan terhadap kenaikan kadar faedah dijangka menyebabkan ketidaktentuan dalam pasaran ekuiti tempatan dan menjejaskan sentimen risiko.Selain menunggu keputusan mesyuarat FOMC, perhatian pelabur juga terarah kepada pengumuman mengenai Kadar Dasar Semalaman (OPR) oleh Bank Negara Malaysia minggu depan.


BNM lancar kempen e-duit, fokus pendidikan e-pembayaran

PETALING JAYA, 29 Oktober- Bank Negara Malaysia (BNM) hari ini melancarkan Kempen e-Duit yang menekankan kepada aspek pendidikan bagi memastikan duit milik pengguna terus terjaga dan selamat semasa menggunakan e-pembayaran.Timbalan Gabenor Datuk Abdul Rasheed Ghaffour berkata kempen itu dengan slogan 'Selamat, Senang, Segera' akan dilaksanakan secara berterusan bagi tempoh lima tahun selaras dengan aspirasi Pelan Sektor Kewangan 2022–2026.Beliau berkata, BNM komited untuk terus memacu penggunaan e-pembayaran di Malaysia yang mana Pelan Sektor Kewangan tersebut yang dilancarkan awal tahun ini menyasarkan purata kadar peningkatan tahunan e-pembayaran melebihi 15 peratus bagi tempoh lima tahun akan datang. "Selaras dengan aspirasi ini, BNM dan industri pembayaran akan memastikan ketersediaan dan akses kepada instrumen e-pembayaran yang pelbagai seperti kad pembayaran, pembayaran atas talian dan kod QR pada kos yang kompetitif," katanya pada majlis pelancaran Kempen e-Duit dan logo rasmi program iTEKAD, hari ini.


PKS optimis prestasi jualan tahun ini, seiring pemulihan pesat sektor peruncitan

KUALA LUMPUR, 28 Oktober- Perusahaan Kecil dan Sederhana (PKS) di Malaysia optimis terhadap prestasi jualan tahun ini, seiring pemulihan pesat sektor peruncitan sejak pembukaan semula ekonomi.Pengerusi Persatuan Perusahaan Kecil dan Sederhana Malaysia (SAMENTA), Datuk William Ng dalam kenyataan memaklumkan keyakinan itu dinyatakan hampir semua responden Kajian Separuh Penggal PKS serta Tinjauan dan Ramalan Runcit 2023 dilaksanakan persatuan itu.Bagaimanapun, sentimen berbeza ditunjukkan oleh responden bagi prospek 2023.Ia didorong ketidaktentuan politik dan ekonomi global dan domestik, antaranya perang Rusia-Ukraine, peningkatan Kadar Dasar Semalaman (OPR) dan normalisasi perbelanjaan pengguna pasca pandemik.Peruncit terutamanya PKS turut berdepan beberapa cabaran utama termasuk penurunan jualan, kenaikan kos secara mendadak dan kekurangan pekerja.

(PKS di Malaysia optimis terhadap prestasi jualan tahun ini, seiring pemulihan pesat sektor peruncitan)

SAMENTA katanya, giat bekerjasama dengan agensi kerajaan seperti Perbadanan Produktiviti Malaysia (MPC) dan Perbadanan Ekonomi Digital Malaysia (MDEC) untuk memacu pendigitalan operasi peruncit terjejas, meningkatkan produktiviti dan menangani isu kekangan tenaga kerja dan kenaikan kos.Ini termasuk melaksanakan inisiatif Program Transformasi Digital dan Produktiviti PKS yang melibatkan 1,000 peruncit PKS.


KDNK Malaysia meningkat kepada 8.9% pada suku kedua

BERA, 27 Oktober- Ekonomi Malaysia antara yang terbaik di Asia Tenggara dengan pertumbuhan Keluaran Dalam Negara Kasar (KDNK) sebanyak 8.9% pada suku kedua 2022, berbanding 5.0% pada suku pertama 2022.  Menurut Perdana Menteri, Datuk Seri Ismail Sabri Yaakob, pertumbuhan KDNK itu adalah tertinggi di ASEAN dan lebih tinggi berbanding beberapa negara maju dan serantau.  Kejayaan itu ujarnya disahut oleh Bank Dunia yang telah menyemak semula unjuran KDNK bagi tahun 2022 kepada 6.4% berbanding 5.5% yang diunjurkan pada bulan Mac lalu. Menurut Ismail Sabri, "kita merupakan yang terbaik di asia tenggara. Pertumbuhan KDNK Malaysia jauh lebih baik. China mencatatkan 0.4% sahaja, Amerika Syarikat 1.6%, Eropah 4.0% , Singapura 4.4%."Kejayaan ini telah disemak oleh bank dunia."

(Ismail Sabri pada Majlis Solidariti, Kestabilan dan Kemakmuran peringkat Pahang)

Beliau ditemui pemberita pada Majlis Solidariti, Kestabilan dan Kemakmuran peringkat Pahang dan pelancaran jentera BN Pahang, di Laman Kerayong, Bera, Pahang. Tambahnya, bagi separuh pertama tahun 2022, pelaburan langsung asing (FDI) mencatat aliran langsung bersih lebih tinggi bernilai RM41.7 bilion berbanding aliran masuk bersih RM48.1 bilion sepanjang tahun 2021.  Manakala perdagangan Malaysia mengekalkan trend peningkatan pada September 2022, apabila melonjak 31.4% kepada RM256.91 bilion berbanding tempoh sama tahun lepas.  Prestasi tersebut jelasnya merupakan bulan ke-20 berturut-turut mencatat pertumbuhan dua angka.


Sektor kewangan Islam pilihan terbaik hadapi cabaran sektor pelaburan - Sultan Nazrin

KUALA LUMPUR, 27 Oktober - Sektor Kewangan Islam mampu menangani cabaran dihadapi sektor pelaburan dalam bidang alam sekitar, sosial dan tadbir urus (ESG) konvensional. Sultan Perak, Sultan Nazrin Muizzuddin Shah bertitah berdasarkan rekod prestasi Malaysia dalam kepimpinan global dalam pasaran modal Islam, negara berada pada kedudukan yang baik untuk terus berinovasi dalam bidang ini.

"Dengan kaedah keterangkuman dalam pembinaan pelaburan, pendekatan maqasid menawarkan asas kepada kemampanan ekonomi. Pelaburan Maqasid bersifat holistik."Ia mempromosikan lima ke enam teras asas manusia iaitu iman, kepercayaan, kehidupan, pemikiran, keturunan, kekayaan dan dunia," titah baginda dalam ucapan perasmian pada majlis pelancaran kampus baharu Universiti INCEIF, di sini.Sultan Nazrin bertitah, negara telah mencapai kemajuan yang besar dengan menyepadukan pertimbangan ESG dalam amalan perniagaan syarikat dan pertimbangan pelaburan penyedia perkhidmatan kewangan.


Indeks harga pengeluar kembali sederhana pada September

KUALA LUMPUR, 28 Oktober - Indeks Harga Pengeluar (IHPR) Malaysia bagi pengeluaran tempatan terus mencatat prestasi sederhana iaitu kepada 4.9 peratus pada September 2022 berbanding 6.8 peratus yang direkodkan pada Ogos 2022.Jabatan Perangkaan Malaysia (DOSM) memaklumkan bacaan lebih rendah ini disumbangkan oleh indeks pembuatan dengan 8.1 peratus diikuti oleh indeks bekalan air 4.3 peratus serta bekalan elektrik dan gas 1.2 peratus.

"Namun begitu, kenaikan ini diimbangi dengan penurunan indeks pertanian, perhutanan dan perikanan iaitu 15.5 peratus. Selain itu, indeks perlombongan kekal tidak berubah berbanding bulan yang sama tahun sebelumnya," Kata DOSM menerusi kenyataan.DOSM menambah, berdasarkan asas bulanan IHPR pengeluaran tempatan merekodkan penurunan selama empat bulan berturut-turut untuk mencatatkan negatif 1.4 peratus pada September 2022.


Meta anjur kempen #JomJagaPrivasi, tingkat kadar celik digital

KUALA LUMPUR, 28 Oktober - Meta sentiasa memberi komitmen sepenuhnya dalam meningkatkan perlindungan privasi dan menjaga keselamatan akaun dalam talian mereka dengan menganjurkan kempen #JomJagaPrivasi.Pengarah Negara Meta di Malaysia, Nicole Tan berkata kempen tersebut bertujuan bagi mengukuhkan usaha berterusan Meta untuk meningkatkan kadar celik digital dan komitmen untuk menyokong komuniti setempat.Katanya, menerusi kempen ini ia akan melengkapkan pengguna dengan sumber dan alat yang boleh mengawal perkara yang dikongsi, mempelajari mengenai ketersediaan alat dan ciri privasi, memperibadikan iklan yang dilihat dan memastikan akaun mereka sentiasa selamat pada platform Meta.

"Untuk mengingatkan orang ramai tentang tetapan privasi yang kami ada, dan kami sedar ia perlukan penambahbaikan dan kami telah melakukannya. Ini termasuklah mengemaskini polisi privasi dan mempertingkatkan pelaburan ini," katanya ketika ditemui pemberita selepas majlis pelancaran #JomJagaPrivasi, di sini.

Kempen #JomJagaPrivasi yang dilakukan secara hibrid akan berlangsung selama dua minggu.

Antara pengisian kempen termasuk aktiviti interaktif yang mendidik orang ramai melalui pelbagai aktiviti digital interaktif dan kuiz mengenai kawalan privasi.


Bank Islam komited pastikan keselamatan pelanggan

KUALA LUMPUR, 27 Oktober- Bank Islam Malaysia Berhad komited memastikan keselamatan pelbagai platfrom perbankannya dan melindungi kepentingan pelanggan.Ini terutamanya dalam menangani aktiviti penipuan, menerusi langkah-langkah keselamatan yang dipertingkat secara berterusan.Bank Islam menerusi kenyataan menjelaskan, fungsi GO Secure yang dilaksanakan sejak 2020, merupakan sistem yang lebih teguh dan akan menggantikan perkhidmatan pengesahan i-Access Code yang dihantar melalui SMS ke nombor telefon pelanggan berdaftar.

Bank tersebut merancang untuk beralih kepada GO Secure sepenuhnya menjelang Jun 2023.Pada masa sama, lima langkah kawalan terhadap penipuan yang diumumkan Bank Negara Malaysia (BNM) akan turut dilaksanakan.Mengulas insiden yang tular membabitkan pencerobohan akaun seorang pelanggan berusia 80-an, Bank Islam memaklumkan, pihaknya menghubungi pelanggan berkenaan dan siasatan terperinci telah dijalankan.Perkembangan siasatan telah dikongsi bersama pelanggan berkenaan dan hasil siasatan awal menunjukkan sistem keselamatan dan kawalan bank kekal teguh.Bank turut mengingatkan pelanggan agar sentiasa mematuhi peraturan utama perbankan dalam talian.Ini termasuk tidak berkongsi butiran penting perbankan dengan pihak ketiga, tidak memuat turun aplikasi atau klik pada pautan meragukan.


TNB, Gamuda bina stesen elektron untuk EV

KUALA LUMPUR, 27 Oktober - Tenaga Nasional Bhd (TNB) dan bahagian pembangunan hartanah Gamuda Bhd, Gamuda Land memeterai perkongsian strategik bagi membina dua stesen elektron bagi pengecasan kenderaan elektrik (EV).Kedua-dua syarikat itu menandatangani memorandum persefahaman (MOU) untuk membangunkan stesen elektron Malaysia di Gamuda Cove, Lembah Klang Selatan serta Gamuda Gardens di Lembah Klang Utara bagi kegunaan komuniti dan pelawat ke taman tema air di Gamuda Cove.Stesen-stesen tersebut yang dijadualkan siap menjelang 2025 akan mempercepatkan pembangunan ekosistem dan infrastruktur untuk EV di negara ini, selain menyokong visi kelestarian kedua-dua syarikat.

"Stesen elektron akan datang ini akan dikuasakan oleh panel solar di atas bumbung yang akan membantu mengimbangi elektrik dari grid termasuk menyokong persekitaran yang lebih hijau."Stesen pengecasan ini serasi dengan semua kenderaan hibrid, hibrid pemalam serta EV sepenuhnya, ia turut menerima masuk pengecas cepat AC dan DC," kata TNB dan Gamuda Land dalam satu kenyataan bersama.Perjanjian persefahamannya ditandatangani Ketua Pegawai Strategi dan Teroka TNB, Datuk Ir Megat Jalaluddin Megat Hassan dan Ketua Pegawai Operasi Gamuda Land, Chu Wai Lune.Kerjasama tersebut akan merintis jalan bagi TNB dan Gamuda Land bekerjasama meningkatkan penggunaan EV dan mencapai aspirasi pelepasan karbon sifar bersih menjelang 2050.


Bursa Malaysia lepasi paras 1,450 meskipun petunjuk Wall Street bercampur-campur

KUALA LUMPUR, 27 Oktober- Indeks barometer Bursa Malaysia terus bergerak melepasi paras 1,450 apabila kebimbangan mengenai hala tuju kadar faedah yang lebih tinggi berkurangan di peringkat serantau walaupun Wall Street mempamerkan petunjuk yang bercampur-campur.Pada 9.05 pagi, FTSE Bursa Malaysia KLCI (FBM KLCI) meningkat 2.13 mata untuk mencecah paras 1,457.11 berbanding dengan penutup Rabu pada 1,454.98.Indeks utama itu dibuka 2.98 mata lebih tinggi pada 1,457.96.Pergerakan harga di pasaran secara menyeluruh juga positif dengan kaunter untung mengatasi kaunter rugi 176 berbalas 73, manakala 207 kaunter tidak berubah, 1,905 tidak diniagakan dan 24 yang lain digantung.Jumlah dagangan adalah sebanyak 126 juta unit bernilai RM52.08 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata walaupun Wall Street ditutup bercampur-campur selepas dagangan tidak menentu di tengah-tengah keputusan suku tahunan yang kurang memberangsangkan daripada Microsoft dan Alphabet.“Di pasaran domestik pula, FBM KLCI akhirnya mencecah paras 1,450 semalam, disokong minat belian daripada institusi tempatan. Kami mengunjurkan bursa tempatan akan meneruskan aliran menaik," katanya kepada Bernama.Beliau menambah pasaran kemungkinan menguji paras 1,465 dengan minat belian dijangka kembali kepada saham perbankan, serta kaunter berkaitan minyak apabila penanda aras minyak mentah Brent meningkat melebihi AS$95 setong.Sementara itu, saham wajaran tinggi Bursa - Telekom Malaysia menokok enam sen kepada RM5.56, manakala Dialog, MR D.I.Y, Axiata dan Maxis masing-masing naik dua sen kepada RM1.93, RM1.98, RM2.83 dan RM3.71.Betamek yang baharu disenaraikan mendahului saham paling aktif, menambah 3.5 sen kepada 74.5 sen, diikuti oleh Impiana Hotels dan Green Packet, yang tidak berubah, masing-masing pada 2.5 sen dan 4.0 sen.Di papan indeks, Indeks FBM Emas meningkat 21.88 mata menjadi 10,319.42, FBM 70 menambah 29.06 mata kepada 12,205.36 dan Indeks FBMT 100 meraih 16.84 mata kepada 10,060.87.Indeks FBM Emas Syariah turut meningkat 20.34 mata kepada 10,346.45, manakala FBM ACE mengembang 12.20 mata menjadi 4,881.24.Mengikut sektor, Indeks Perkhidmatan Kewangan pulih 36.93 mata kepada 16,529.71, Indeks Tenaga meningkat 9.79 mata menjadi 693.43, Indeks Produk dan Perkhidmatan Perindustrian susut 0.01 mata kepada 174.95 manakala Indeks Perladangan 12.43 mata lebih tinggi pada 6,953.92.- BERNAMA


KUALA LUMPUR, 27 Oktober - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM46.88 bilion dalam sistem konvensional dan RM40.78 bilion dalam dana Islam.Hari ini, bank pusat akan melaksanakan tender pasaran wang konvensional bernilai RM2 bilion selama tujuh hari, tiga tender Qard yang terdiri daripada tender RM2.4 bilion berjangka masa tujuh hari dan dua tender RM600 juta, masing-masing selama 14 hari dan 21 hari.

Selain itu, BNM turut menawarkan dua tender repo berbalik bernilai RM370 juta untuk 92 hari dan tender RM1.5 bilion selama 182 hari.Bank pusat telah mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, ia akan menjalankan tender semalaman konvensional bernilai sehingga RM45.8 bilion dan RM36.2 bilion untuk tender semalaman Murabahah. - BERNAMA


Betamek Berhad mulakan dagangan sulung di Pasaran Ace Bursa Malaysia

KUALA LUMPUR, 27 Oktober- Betamek Berhad memulakan dagangan sulung di Pasaran Ace Bursa Malaysia dengan positif apabila dibuka pada 61.5 sen sesaham.Saham syarikat pembekal perkhidmatan pembuatan elektrik itu mencatat premium 11.5 sen, berbanding harga tawaran awam permulaannya 50 sen sesaham.Manakala, 94.46 juta saham bertukar tangan dalam tempoh sejam selepas dagangan dibuka.Pengarah Urusan, Mirzan Mahathir berkata syarikat berada dalam kedudukan baik untuk meraih manfaat daripada peningkatan permintaan khususnya daripada industri automotif.Menyediakan penyelesaian perkhidmatan pembuatan elektronik; EMS kepada pengeluar kenderaan, beliau optimis permintaan terhadap produk audio-visual kenderaan dan aksesori akan terus meningkat."Ini adalah bidang di mana kami akan terus membangunkan kecekapannya, dari segi pembangunan teknologi dan menggunapakai teknologi itu ke dalam produk yang ditawarkan kepada pelanggan kami. "Kami akan pastikan syarikat kekal berdaya saing dalam bidang ini dan diharap mampu menjadikan kami sebagai peneraju dalam memperkenalkan inovasi," katanya.

Beliau menyatakan demikian pada Sidang Media Majlis Penyenaraian Betamek Berhad di Bursa Malaysia, di sini.Mengulas lanjut, katanya masih banyak peluang belum diteroka membabitkan segmen produk termasuk Sistem Bantuan Pemandu Termaju dan aksesori kenderaan.


KUALA LUMPUR, 27 Oktober- Syarikat penyedia perkhidmatan kurier, ABX Express dijenamakan semula kepada KEX Express bagi memperluaskan pasaran ke peringkat antarabangsa.Menerusi langkah penjenamaan semula, KEX Express akan mempunyai akses lebih pantas kepada rangkaian global khususnya China dan beberapa pasaran utama di Asia.Penjenamaan itu merupakan pelaburan dan kerjasama strategik antara SF Group dan Kerry Logistics Network Limited, KLN sebuah syarikat logistik terbesar Asia."Gabungan antara Kumpulan SF dan KEX mampu memastikan syarikat berupaya mengendalikan penghantaran antarabangsa. Ini melibatkan pelbagai produk dari Asia dan negara lain. "Tentunya sebahagian besar negara-negara Asean...itulah visi syarikat kami dan kumpulan," kata Pengarah Eksekutif KLN, Alex Ng.

Beliau menyatakan demikian dalam sidang media, di sini.KEX Express kini menawarkan perkhidmatan penghantaran ekspres antarabangsa ke lebih 225 negara.Syarikat penghantaran ini mempunyai kapasiti untuk mengendalikan 250,000 bungkusan setiap hari, disokong 700 pusat perkhidmatan dan 3,000 pekerja di seluruh negara.


Cochlear Limited perluas operasi di Malaysia, buka fasiliti pembuatan implan pendengaran

KUALA LUMPUR, 27 Oktober- Syarikat dari Australia, Cochlear Limited memperluas operasinya di Malaysia dengan membuka fasilti pembuatan implan pendengaran.Bertempat di Bangsar, fasiliti bernilai RM30 juta itu menempatkan lebih 300 pekerja dengan 70 peratus daripadanya adalah bakat tempatan. Ketua Pegawai Eksekutif Lembaga Pembangunan Pelaburan Malaysia (MIDA), Datuk Wira Arham Abdul Rahman menyifatkan pelaburan tersebut bertepatan misi menarik pelaburan berkualiti tinggi selari Aspirasi Pelaburan Nasional, NIA. "Komponen yang terdapat di dalam produk cochclear ni sangat berkualiti dari segi ketepatan dan kemahiran yang diperlukan, amat bertepatan dengan aspirasi kerajaan Malaysia," katanya.

Beliau ditemui pada majlis perasmian fasiliti berkenaan, di sini.

Sementara itu, Naib Presiden Kanan Cochlear, Greg Bodkin berkongsi komitmen syarikat untuk meneroka potensi graduan tempatan menerusi kerjasama dengan universiti dan kolej dalam bidang berkaitan. "Kami berpeluang bekerjasama dengan kolej dan universiti tempatan, menarik graduan baharu dan memberi latihan sekali gus menambah kemahiran dan pengalaman," jelas beliau.


Niaga hadapan MSM ditutup rendah

KUALA LUMPUR, 26 Oktober- Kontrak niaga hadapan minyak sawit mentah (MSM) di Bursa Malaysia Derivatives susut daripada kenaikannya semalam untuk ditutup rendah hari ini berikutan permintaan yang lemah, kata peniaga minyak sawit David Ng. Beliau berkata kekurangan permintaan terhadap minyak sawit berikutan kebimbangan mengenai data eksport yang rendah walaupun jangkaan simpanan stok yang tinggi dilihat menjejaskan sentimen dalam pasaran.Juruukur kargo Societe Generale de Surveillance hari ini melaporkan eksport produk minyak sawit Malaysia bagi tempoh 1 hingga 25 Okt turun 0.6 peratus kepada 1,146,113 tan daripada 1,152,612 tan yang dieksport dalam tempoh sama pada bulan lepas.“Kami mengesan paras sokongan pada RM4,000 dan paras halangan pada RM4,300,” kata Ng. Pada penutup dagangan, kontrak November 2022 menyusut RM60 kepada RM3,904 satu tan, Disember 2022 merosot RM8 kepada RM4,069 satu tan dan Januari 2023 turun RM6 kepada RM4,121 satu tan.Kontrak Februari 2023 menambah RM1 kepada RM4,153 satu tan manakala Mac 2023 dan April 2023, masing-masing susut RM10 kepada RM4,140 dan RM4,117 satu tan.Jumlah dagangan meningkat kepada 87,919 lot daripada 77,311 lot semalam manakala kepentingan terbuka turun kepada 201,576 kontrak daripada 205,878 kontrak sebelum ini.Harga MSM fizikal bagi November Selatan turun RM100 kepada RM3,950 satu tan.- BERNAMA


Kadar jangka pendek ditutup stabil susulan operasi BNM

KUALA LUMPUR, 26 Oktober- Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional berkurangan kepada RM45.82 bilion daripada RM49.84 bilion pagi ini, manakala mudah tunai dalam dana Islam meningkat kepada RM32.61 bilion daripada RM31.8 bilion sebelum ini.Awal hari ini, bank pusat itu menawarkan tender pasaran wang konvensional, program Komoditi Murabahah dan tender repo berbalik.Terdahulu, BNM turut mengumumkan ketersediaan repo berbalik, perjanjian jual dan beli semula serta Kemudahan Murabahah Komoditi Bercagar bagi tempoh sebulan hingga tiga bulan.Pada 4 petang, ia menawarkan tender pasaran wang konvensional bernilai RM45.80 bilion dan tender pasaran wang Murabahah RM32.60 bilion, kedua-duanya bagi wang empat hari.Purata kadar semalaman Islam berada pada 1.72 peratus, manakala kadar seminggu, dua minggu dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


Pasaran getah ditutup rendah, ekoran kebimbangan mengenai kemelesetan global

KUALA LUMPUR, 26 Oktober - Pasaran getah Malaysia meneruskan aliran menurun untuk ditutup rendah pada Rabu, seiring dengan penurunan yang dialami pasaran niaga hadapan getah serantau, selain kebimbangan mengenai kemelesetan ekonomi global, kata peniaga.Beliau berkata niaga hadapan getah Jepun susut pada Rabu, menjejaki penurunan dalam pasaran Shanghai berikutan kebimbangan berterusan terhadap kemungkinan kelembapan ekonomi global yang telah menjejaskan sentimen.“Keyakinan pengguna Amerika Syarikat dilaporkan rendah pada Oktober selepas dua kenaikan bulanan berturut-turut susulan kekhuatiran yang semakin bertambah mengenai inflasi dan kemungkinan berlaku kemelesetan tahun depan,” katanya.

Bagaimanapun, penurunan selanjutnya telah dikekang oleh data ekonomi China yang memberangsangkan serta harapan yang kian meningkat bahawa kadar kenaikan kadar faedah global akan mulai perlahan.Harga rujukan bagi getah fizikal oleh Lembaga Getah Malaysia (LGM) untuk Getah Mutu Malaysia (GMM) 20 turun tujuh sen kepada 576.5 sen sekilogram manakala susu getah pukal susut 0.5 sen kepada 457 sen sekilogram.Pada pukul 5 petang, harga penutupan LGM bagi GMM 20 adalah 568.5 sen sekilogram manakala susu getah pukal pada 456 sen sekilogram. -BERNAMA


Ringgit ditutup tinggi berbanding dolar AS

KUALA LUMPUR, 25 Oktober - Ringgit ditutup tinggi berbanding dolar Amerika Syarikat (AS) hari ini dan bagaimana pun kekal pada paras terendah disebabkan kekurangan faktor pendorong terhadap ringgit serta peniaga yang memihak kepada dolar AS, kata seorang peniaga.Pada pukul 6 petang, unit tempatan meningkat berbanding mata wang AS kepada 4.7350/7375 daripada 4.7350/7375 ketika ditutup pada Jumaat.Seorang peniaga berkata pedagang telah menumpukan perhatian kepada dolar AS dan akan terus berbuat demikian, memanfaatkan kenaikan dolar dan hasil perbendaharaan AS yang meningkat.“Kami menjangkakan peniaga akan terus memantau pergerakan dolar AS dengan teliti, seterusnya ia akan menjejaskan permintaan untuk mata wang tempatan,” katanya.

Ringgit diniagakan rendah berbanding beberapa mata wang utama ketika penutupan pada Jumaat minggu lepas.Unit tempatan merosot berbanding euro kepada 4.6711/6735 daripada 4.6139/6153 pada Jumaat dan jatuh berbanding pound Britain kepada  5.3600/3628 daripada 5.2677/2694 sebelumnya.Ringgit turun berbanding dolar Singapura kepada 3.3233/3253 daripada 3.3144/3157 sebelumnya dan susut berbanding yen Jepun kepada  3.1804/1823 daripada 3.1384/1396 ketika penutupan pada Jumaat. -BERNAMA


Bursa Malaysia dibuka tinggi didorong tema PRU15, kenaikan kukuh berterusan di Wall St

KUALA LUMPUR, 26 Oktober- Bursa Malaysia meningkat semula untuk mencatatkan dagangan lebih tinggi pada Rabu, didorong minat belian yang dicetuskan oleh keadaan pilihan raya selain kenaikan berterusan di Wall Street apabila banyak korporat melaporkan keuntungan yang lebih kukuh berbanding jangkaan.FTSE Bursa Malaysia KLCI (FBM KLCI) meningkat 4.97 mata kepada 1,449.38 selepas lapan minit dagangan, daripada 1,444.41 ketika ditutup pada Selasa.Pada pukul 9.00 pagi, indeks barometer itu dibuka 3.16 mata lebih tinggi kepada 1,447.57.Keseluruhan pasaran adalah positif dengan kaunter untung mengatasi kaunter rugi sebanyak 166 berbanding 94, manakala 221 kaunter tidak berubah, 1,883 kaunter tidak diniagakan dan 11 yang lain digantung.Jumlah dagangan sebanyak 122.23 juta unit bernilai RM65.19 bilion.Menurut Malacca Securities Sdn Bhd, pelabur sedang menyesuai dengan tema Pilihan Raya Umum ke-15 (PRU15), manakala pelabur asing kekal sebagai pembeli bersih sejak beberapa hari lepas.“Sektor telekomunikasi dan media mungkin terus kekal aktif dengan pelaksanaan 5G yang berterusan sementara menunggu pembentangan semula Belanjawan 2023.“Bagi tema pilihan raya, kami memilih saham pembinaan, bahan binaan serta perbankan tertentu. Sementara itu, sektor teknologi mungkin menjejaki kenaikan kukuh di Nasdaq dalam tempoh semalaman,” jelasnya dalam nota penyelidikan pada Rabu.

Kaunter berkaitan komoditi juga dijangkakan menjadi tumpuan memandangkan minyak mentah diniagakan melebihi US$93 setong, manakala harga minyak sawit mentah (MSM) bergerak melebihi RM4,150 satu tan.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata Wall Street juga mencatatkan kenaikan susulan wujudnya harapan bahawa Rizab Persekutuan Amerika Syarikat (AS) akan kurang agresif dalam menaikkan kadar faedahnya ekoran terdapat tanda bahawa ekonomi AS mengalami penurunan inflasi.Pasaran saham AS juga menerima rangsangan daripada peserta utama apabila Coca-Cola, General Motors dan Microsoft mencatatkan pendapatan korporat yang lebih kukuh berbanding jangkaan.Di peringkat tempatan Maybank naik enam sen kepada RM8.74, Sime Darby Plantation menokok lima sen kepada RM4.47, PPB melonjak 20 sen kepada RM16.80 manakala Axiata dan Maxis masing-masing meningkat tiga sen kepada RM2.77 dan RM3.60.Bagi saham aktif, Betamek yang baru disenaraikan meningkat 26 sen kepada 76 sen, Yee Lee Pacific menokok 2.5 sen kepada 31 sen dan MAG naik setengah sen pada 18 sen.Di papan indeks, Indeks FBM Emas meningkat 29.04 mata kepada 10,257.43; FBM 70 menambah 13.89 mata kepada 12,121.28 dan Indeks FBMT 100 naik 29 mata kepada 10,003.82.Indeks FBM Emas Syariah naik 29.08 mata kepada 10,241.20 dan FBM ACE menambah 12.24 mata kepada 4,842.84.Mengikut sektor, Indeks Perkhidmatan Kewangan meningkat 37.76 mata kepada 16,542.93; Indeks Tenaga naik 2.92 mata kepada 681.28; Indeks Produk dan Perkhidmatan Perindustrian menokok 0.29 mata kepada 175.38 serta Indeks Perladangan menambah 20.33 mata kepada 6,812.41.


Bursa Malaysia ditutup rendah selepas enam hari berturut-turut catat prestasi meningkat

KUALA LUMPUR, 25 Oktober - Bursa Malaysia ditutup rendah pada Selasa selepas mencatatkan prestasi meningkat selama enam hari berturut-turut, berikutan pengambilan untung dalam saham wajaran tinggi didahului saham Petronas Chemicals dan Public Bank.Kenaikan ketara dalam Axiata dan CIMB bagaimanapun membantu mengekang aliran turun selanjutnya dalam FTSE Bursa Malaysia KLCI (FBM KLCI) yang berakhir 2.01 mata lebih rendah kepada 1,444.41 berbanding penutupan Jumaat pada 1,446.42.Indeks barometer itu dibuka 2.72 mata lebih tinggi kepada 1,449.14 sebelum bergerak di antara 1,441.19 dengan 1,454.06 sepanjang sesi dagangan.Keseluruhan pasaran sedikit negatif dengan kaunter rugi mengatasi kaunter untung sebanyak 445 berbanding 420, manakala 384 kaunter tidak berubah, 1,103 kaunter tidak diniagakan dan 12 yang lain digantung.Jumlah dagangan meningkat kepada 2.26 bilion unit bernilai RM1.76 bilion daripada 2.04 bilion unit bernilai RM1.51 bilion pada Jumaat minggu lepas.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata prestasi pasaran tempatan juga seiring dengan pasaran serantau memandangkan pelabur kekal berhati-hati mengenai prospek kadar faedah di Amerika Syarikat (AS) menjelang mesyuarat Rizab Persekutuan AS (Fed) minggu depan.Fed akan mengadakan mesyuarat pada 1 dan 2 Nov, 2022 dengan pelabur berharap bank pusat itu akan memperlahankan kenaikan kadar faedah seawal Disember.Terdahulu, ekuiti global dikejutkan buat sementara waktu oleh kemerosotan yang dialami pasaran saham dan mata wang China apabila pelabur menjual aset China secara besar-besaran dalam situasi kebimbangan mengenai hala tuju ekonomi yang ditentukan oleh pasukan kepimpinan baharu presiden China, Xi Jinping.“Di peringkat tempatan, kami mengekalkan pandangan optimis yang berhati-hati kerana kami menjangkakan sentimen pelabur kekal positif memandangkan ekonomi tempatan yang semakin baik.“Kami juga mengunjurkan FBM KLCI berada pada aliran lebih tinggi dalam julat 1,440 hingga 1,460 minggu ini,” katanya kepada Bernama.Saham wajaran tinggi, Petronas Chemicals susut 16 sen kepada RM8.84, manakala Public Bank kurang lima sen kepada RM4.45, Petronas Gas merosot 24 sen kepada RM16.96, Tenaga Nasional turun lapan sen kepada RM8.25, dan Petronas Dagangan menguncup 42 sen kepada RM20.88.

Axiata, CIMB dan Maybank masing-masing kekal tinggi apabila menokok 14 sen, enam sen dan dua sen kepada RM2.74, RM5.59 dan RM8.68.Daripada saham aktif, Eduspec dan Vinvest masing-masing susut setengah sen kepada 1.5 sen dan 21.5 sen, manakala Widad turun satu sen kepada 47 sen.MyEG tidak berubah pada 83 sen manakala Advance Synergy naik setengah sen kepada 7.0 sen.Di papan indeks, Indeks FBM Emas naik 7.49 mata kepada 10,228.39; FBM 70  meningkat 78.76 mata kepada 12,107.39 dan Indeks FBMT 100 menambah 4.36 mata kepada 9,974.82.Indeks FBM Emas Syariah menokok 14.72 mata kepada 10,212.12 dan FBM ACE naik 29.33 mata kepada 4,830.60.Mengikut sektor, Indeks Perkhidmatan Kewangan susut 5.91 mata kepada 16,505.17 dan Indeks Tenaga turun 1.19 mata kepada 678.36.Indeks Produk dan Perkhidmatan Perindustrian susut 0.67 mata kepada 175.09 dan Indeks Perladangan kurang 15.19 mata kepada 6,792.08.Jumlah dagangan Pasaran Utama berkurangan kepada 1.25 bilion saham bernilai RM1.49 bilion daripada 1.26 bilion saham bernilai RM1.31 bilion pada Jumaat minggu lepas.Jumlah dagangan waran meningkat kepada 431.82 juta unit bernilai RM71.87 juta daripada 252.91 juta unit bernilai RM41.86 juta minggu lepas.Jumlah dagangan Pasaran ACE pula meningkat kepada 575.24 juta saham bernilai RM200.29 juta daripada 523.30 juta saham bernilai RM162.39 juta.Kaunter produk dan perkhidmatan pengguna menyumbang 229.51 juta saham yang didagangkan di Pasaran Utama, produk dan perkhidmatan perindustrian (311.81 juta), pembinaan (35.16 juta), teknologi (149.07 juta), SPAC (sifar), perkhidmatan kewangan (81.41 juta), hartanah (140.53 juta), perladangan (32.62 juta), REIT (5.2 juta), dana tertutup (80,600), tenaga (77.76 juta), penjagaan kesihatan (102.79 juta), telekomunikasi dan media (42.24 juta), pengangkutan dan logistik (33.84 juta) serta utiliti (12.19 juta). -BERNAMA


KUALA LUMPUR, 24 Oktober- Kadar Dasar Semalaman (OPR) yang menjadi rujukan bagi kadar faedah pinjaman tempatan, tidak sesuai dinaikkan buat masa ini.

Itu pandangan Ketua Pegawai Eksekutif Yayasan Pusat Dasar dan Hal Ehwal Ekonomi Malaysia (PEACE), Dr Zokhri Idris.

Beliau berkata negara ketika ini berada dalam tempoh peralihan membentuk kerajaan baharu.

"Dari tempoh transisi ini sebenarnya tidak sesuai untuk kita melaksanakan dasar-dasar yang melibatkan kewangan dan sosioekonomi dan seharusnya kita harus menunggu apabila kerajaan baharu yang stabil dibentuk.

"Baru keyakinan pelabur-pelabur luar dan juga keyakinan rakyat akan terus terbina dari aspek kemantapan ekonomi dan dari situlah sesuai untuk kita meningkatkan OPR sekiranya perlu dilakukan oleh pihak bank," kata Zokhri di sini.

(Dr Zokhri ketika ditem bual berkata OPR tidak sesuai dinaikkan sebelum pembentukan kerajaan baharu)

Jelasnya, sebarang keputusan untuk menaikkan OPR perlu mengambil kira faktor pertumbuhan ekonomi secara keseluruhan terlebih dahulu.

Beliau mengulas mengenai jangkaan pelarasan OPR seterusnya, menjelang mesyuarat Jawatankuasa Dasar Monetari (MPC) bulan hadapan.

Ia juga merupakan mesyuarat MPC yang terakhir untuk tahun ini.

September lalu, BNM membuat keputusan menaikkan OPR sebanyak 25 mata asas kepada 2.50%.


Musim perayaan buka peluang tingkat pendapatan

KUALA LUMPUR, 23 Oktober- Musim perayaan termasuk Deepavali yang diraikan hari ini membuka peluang perniagaan kepada usahawan mikro, kecil dan sederhana meningkatkan pendapatan. Sambutannya menyaksikan aktiviti peruncitan melonjak menerusi jualan murah barangan keperluan pengguna. Menurut Pensyarah Kanan Fakulti Pengurusan Ekonomi Universiti Pendidikan Sultan Idris, Dr. Kesavan Nallaluthan, kesan limpahan ekonomi musim perayaan turut dirasai sektor lain termasuk pelancongan dan e-dagang. "Kita kena bijak berbelanja apabila kita berbelanja kita bagi satu sokongan kepada industri tekstil contohnya tukang jahit. "Sebab bila kita nak buat tempahan kita tak boleh beli di pasar raya kerana faktor saiz. Jadi kita kena pergi tukang jahit dan membantu secara tidak langsung kepada ekonomi," kata Dr. Kesavan selepas menjadi tetamu program Biz Malaysia, di Angkasapuri di sini.Pengguna juga dinasihat berbelanja dengan berhemat, selain berhati-hati khususnya semasa melakukan transaksi dalam talian bagi mengelak menjadi mangsa penipuan.

(Dr. Kesavan ditemu bual dalam program Biz Malaysia, di Angkasapuri)


Projek pertanian organik meningkatkan nilai tambah jualan

PASIR PUTEH, 23 Oktober- RM50 juta diperuntukan Kementerian Pertanian dan Industri Makanan (MAFI) melalui projek Pertanian Organik melibatkan 1,000 komuniti di seluruh negara. Projek ini merupakan salah satu inisiatif Bajet 2021 di bawah Dana Jaminan Makanan yang diperuntukan kepada MAFI.  Timbalan Menteri II MAFI, Datuk Dr Nik Muhammad Zawawi Salleh berkata, projek ini diperkenalkan bagi meningkatkan nilai tambah jualan dengan menerapkan aspek organik dan meningkatkan keupayaan penternakan.  Beliau berkata demikian pada pemberita selepas Majlis Penyerahan Bantuan Program Rezeki Ternak Unggas Dan Projek Pertanian Organik Peringkat Negeri Kelantan di sini, hari ini.

Datuk Dr Nik Muhammad Zawawi berkata, MAFI menerusi Jabatan Perkhidmatan Veterinar akan terus menyalurkan khidmat nasihat dan bantuan kepada para penternak dalam meningkatkan kualiti penternakan dalam negara.


Momentum belian pelabur institusi dijangka sokong prestasi Bursa Malaysia

KUALA LUMPUR, 23 Oktober - Momentum belian daripada pelabur institusi dijangka menyokong prestasi Bursa Malaysia minggu hadapan, dalam persekitaran sentimen pasaran berhati-hati.Naib Presiden Penyelidikan Ekuiti Rakuten Trade Sdn Bhd, Thong Pak Leng menjangkakan, indeks penanda aras FBM KLCI meneruskan aliran meningkat dalam julat 1,430 mata hingga 1,460 mata minggu depan.Jelasnya, pasaran ekuiti global berada dalam keadaan tidak menentu ketika ini, berikutan pelabur bimbang beberapa ekonomi utama dunia bakal berdepan kemelesetan sebelum inflasi dapat dikawal.

Sementara itu pelabur lain berpendapat, pengumuman tarikh pengundian Pilihan Raya Umum Ke-15 akan memberi sokongan kepada pasaran.FBM KLCI ditutup pada paras tertinggi harian pada 1,446.42 mata Jumaat lepas, didorong momentum belian berterusan membabitkan saham wajaran tinggi perbankan terpilih, susulan pengumuman tarikh pengundian PRU15 pada 19 November ini.Bagi sepanjang minggu lalu, jumlah dagangan mingguan naik kepada 11.36 bilion unit bernilai RM9.03 bilion, daripada 8.48 bilion unit bernilai RM6.87 bilion ringgit minggu sebelumnya.


Ringgit teruskan trend penyusutan

KUALA LUMPUR, 23 Oktober- Ringgit dijangka mengekal trend penyusutan berbanding dolar Amerika Syarikat minggu depan, dalam jajaran 4.75.Jawatankuasa Pasaran Terbuka Persekutuan Amerika Syarikat dijangka melaksanakan langkah lebih agresif bagi menangani inflasi sekaligus menyokong pengukuhan dolar.Rakan Pengurusan SPI Asset Management Stephen Innes berpendapat, mudah tunai yang menyusut dengan pantas, akan menjejaskan mata wang berisiko termasuk ringgit.Berikutan Rizab Persekutuan Amerika Syarikat yang dijangka kekal dengan pendirian untuk meningkatkan kadar faedah, Bank Negara Malaysia juga diramal mengambil langkah sama bagi menyokong ringgit.Tanpa pelarasan Kadar Dasar Semalaman (OPR), ringgit akan terus menyusut berikutan kekurangan pemangkin berbanding mata wang negara maju.Ringgit diunjur kembali stabil selepas pilihan raya apabila dasar baharu diumumkan.Bagi sepanjang minggu lalu, mata wang tempatan diniagakan bercampur-campur berbanding kumpulan mata wang utama.Ringgit diniagakan kebanyakannya rendah berbanding dolar Amerika, Singapura dan Euro namun tinggi berbanding mata wang utama lain.


Lebih 8 juta penumpang guna lapangan terbang MAHB bulan lalu

KUALA LUMPUR, 22 Oktober- 8.2 juta pergerakan penumpang dicatatkan bulan lepas di semua rangkaian lapangan terbang kendalian Malaysia Airports Holdings Bhd (MAHB).Aliran penumpang terus menunjukkan tanda-tanda pemulihan setelah melepasi rekod lapan juta penumpang buat kali pertama sejak Mac 2020.Menurut MAHB, rangkaian lapangan terbang di negara ini merekodkan 5.3 juta penumpang pada tempoh berkenaan.

(8.2 juta pergerakan penumpang dicatatkan bulan lepas di semua rangkaian lapangan terbang kendalian MAHB)

Sektor domestik terus menerajui pemulihan trafik dengan merekodkan 3.4 juta penumpang.Manakala sektor antarabangsa mencatat paras tertinggi baharu sebanyak 1.9 juta penumpang.Pergerakan pesawat pula menunjukkan peningkatan bagi penerbangan jarak sederhana dan jauh.Ia susulan sekatan perjalanan yang berkurangan selain kebenaran bagi penerbangan tambahan.Sementara itu, Lapangan Terbang Antarabangsa Sabiha Gokcen di Istanbul masing-masing merekodkan 1.5 juta dan 1.4 juta penumpang antarabangsa dan domestik.Secara keseluruhan, suku ketiga 2022 mencatatkan 24 juta penumpang, tertinggi sejak suku kedua 2020 dan 71 peratus pada paras pra pandemik.